H.M.So 


7 


EX-L1BMS 


D 


HEWMORKISONF 


•■■•■. 


^ogadh  niòr  na  h-Eòrpa 

RÒS    O    SHARON 

MACCOINNICH 


mè* 


\ 


Agus  gabhaibh  Iadsan  a  thèid  sios 

clogad  don  fhairge  air  longan  ; 

na  slàinte.  Chi  iadsan  gniomharan 

Iehobhah. 


Dhia  beannaich  ar  Righ 


Cò  sgaras  sinn  o  ghràdh  Chriosd?  an 
dean  trioblaid,  no  àmhghar,  no  geur- 
leanmhuinn,  no  gorta,  no  lomhnochduidh, 
no  cunnart,  no  claidheamh? 

Ni  h-eadh,  ach  anns  na  nithibh  sin  uile 
tha  sinn  a'  toirt  tuilleadh  agus  buaidh,  trid- 
san  a  ghràdhaich  sinn. 

Oir  tha  dearbh-bheachd  agam,  nach  bi  bàs, 
no  beatha,  no  aingil,  no  uachdaranachda, 
no  cumhachda,  no  nithe  a  tha  làthair,  no 
nithe  a  tha  ri  teachd, 

No  àirde,  no  doimhne,  no  creutar  sam 
bith  eile,  comasach  air  sinne  a  sgaradh 
o  ghràdh  Dhè  a  tha  ann  an  Iosa  Criosd  ar 
Tighearna. 

Rom.  vììì.  35,  37-39 


Agus   chi    iad  'aghaidh;   agus   bithidh 
'ainm-san  air  clàr  an  eudain. 


Taisb.  xxiL  4. 

ILAURISTON  CASTLE 

LIBRAE  ACCFSSIOtt 


A  sheòldairean  agus  a  shaighdeirean 
Gaidhealach  ! 

Ann  an  ainm  an  Tighearna  Iosa  Criosd,  Prionnsa 
na  sithe,  tha  sinn  a'  cur  fàilte  oirbh. 

Mar  chinn-suidhe  thri  eaglaisean  a  tha  searm- 
onachadh  an  t-soisgeil  anns  a'  Ghàidhlig,  dh'- 
iarradh  sinn  a  dheanamh  dearbhta  dhuibh  gu 
bheil  urnuighean  ar  coimhthionalan  a  ghnàth  a' 
dol  suas  as  bhur  leth.  Gu  'il  robh  Dia  'n  a  sgiath 
dhuibh  ann  an  là  a'  chunnairt,  a'  tabhairt  duibh 
foighidinn  agus  neart  an  làithean  feithimh  agus 
faire,  buaidh  ann  an  là  a'  chatha,  agus  gu  'n 
gabhadh  e  thuige  fèin  sibh  an  uair  a'  bhàis  !  An 
lorg  bhur  fulangais  agus  bhur  fein-iobradh  gu  'n 
robh  sith  le  ceartas  air  a  stèidheachadh  air  an 
talamh,  an  ùin  gun  a  bhi  fada ! 

Cha  'n  'eil  ceàrna  de  'n  t-saoghal  air  nach  do 
dhrùidh  fuil  uasal  nan  saighdeirean  Gaidhealach, 
anns  na  làithean  a  dh'fhalbh,  's  iad  a'  cathachadh 
as  leth  righ  agus  dùthcha.  Thug  sibh  dearbhadh 
mu  thràth,  anns  a'  chogadh  so,  gur  mic  sibh  a  tha 
airidh  air  cliu  bhur  sinnsireachd.  Tha  sinn  a' 
toirt    buidheachas  do    Dhia   air  bhur  son.       Ma 


thig  a'  ghairm  oirbh  gu  triall  as  a  so,  cuiribh  bhur 
n-aghaidh  air  a'  bhàs  mar  dheagh  shaighdeirean 
Iosa  Criosd  ;  ach  ma  's  e  run  an  Tighearna,  sibh 
a  thighinn  dachaidh  fa-dheòidh  gu  bhur  tir  agus 
bhur  dàimhean  caithibh  aimsir  bhur  beatha  mar 
dheagh  shaighdeirean  Iosa  Criosd. 

Mar  dhuinne  is  amhluidh  dhuibhse,  cha  'n  'eil 
ann  ach  aon  tearmunn,  eadhon  Dia.  A  mhàin 
cuireamaid  so  'n  'ur  cuimhne  : 

'S  fearr  na  bhi  'g  earbs'  à  duine  beò 

Ar  dòchas  chur  an  Dia  ; 
'S  fearr  na  bhi  'g  earbs'  a  prionnsaibh  mòr 

Ar  dòchas  chur  's  an  Triath. 

Is  sinn, 
bhur  seirbhisich  anns  an  Tighearna  Iosa  Criosd. 

Ceann-suidhe  Eaglais  na  h-Alba. 

Ceann-suidhe  na  h-Eaglais  Shaoir  Aonaic/ite. 

Ceann-suidhe  na  h-Eaglais  Shaoir. 

ROS   O   SHARON 

"  Is  ròs  o  Sharon  mise,  lili  nan  gleann.  Mar  lili  am  measg 
droighnich.  is  amhuil  mo  ghradh-sa  am  measg  nan  nighean. 
Mar  chrann-ubhall  am  measg  chrann  na  coille,  is  amhuil  mo 
run-sa  am  measg  nan  òganach  ;  fuidh  a  sgàile  mhiannaich 
mi,  agus  shuidh  mi  sios,  agus  hha  a  thoradh  milis  do  m' 
bhlas."— Dan  Sholamh.  ii.  1-3. 

'S  e  tha  arm  an  so  Dàn  Spioradail  agus  naomh, 
a  tha  deanamh  iomraidh  air  a'  ghràdh  a  tha 
eadar  Criosd  agus  'Eaglais.  Theirear  ri  Criosd 
aims  na  sgriobtuiribh  am  Fear  Nuadh  Pòsda,  agus 
a'  Bhean  Nuadh  Phòsda  ri  gach  anam  a  tha  air  a 
naomhachadh.  Tha  aonadh  daingean  eatorra ; 
agus  tha  iad  ann  an  dlùth  dhaimh  troimh  an 
Spiorad  Naomh.  Bha  i  a  thaobh  nàduir  neo-iomlan, 
agus  gun  mhaise,  'na  luidhe  ann  am  measg  nam 
poit,  'g  a  h-aoirneagain  ann  an  staid  peacaidh  agus 
truaighe ;  ach  rinn  a  ghradh  maiseach  agus 
sgiamhach  i  an  làthair  Dhè  agus  dhaoine.  Oir  air 
dhi  sealladh  fhaotainn  air  maise  spioradail 
Chriosd :  agus  air  dhi  'bhi  air  a  sgeadachadh  le 
fhireantachd-sa,  agus  air  a  naomhachadh  le  a 
Spiorad-sa,  tha  i  nis  a'  seinn  a  chliù,  agus  a' 

deanamh  luaidh  air  'òirdheirceas,  agus  a  sonas 
fein.  Tha  'n  gràdh  d'  a  chèile  agus  an  aoibhneas 
air  a  chur  sios  ann  am  briathraibh  samhlachail 
nan  dàn. 

Cinn  Teagaisg. 

I.  Cionnas  a  shamhlaichear  Criosd  ris  an  ròs 
agus  ris  an  lili,  agus  ris  a'  chrann-ubhall  am  measg 
chrann  na  coille? 

II.  Gu  bheil  an  Eaglais  mar  an  lili  am  measg 
droighnich. 

III.  C  uin  a  theirear  gu  bheil  an  t-anam  'n  a 
shuidhe  le  aoibhneas  fuidh  a  sgàile,  agus  gu 
bheil  a  thoradh  milis  d'  a  bhlas  ? 

i.  Cionnas  a  shamhlaichear  Criosd  ris  an  ròs 
agus  ris  an  lili,  agus  ris  a'  chrann-ubhall  am  measg 
chrann  na  coille  ? 

I.  'S  a'  cheud  àite.  Tha  Criosd  'n  a  dha- 
onnachd  naoimh  coltach  ris  na  blàthan  maiseach 
sin,  oir  tha  fionnarachadh  'n  am  fàileadh  cùbhraidh. 
'Nis  tha  fàile  o  thrusgan  Chriosd  de  Alos,  Mhirr, 
's  de  Chasia.  Dhòirteadh  gràs  'n  a  bhilibh.  Ni 
teagasg  Fhocail  agus  gràsan  a  Spioraid  an  cridhe 
a  mhisneachadh,  agus  a  neartachadh.  'N  uair 
a  tha  an  cogais  'g  an  diteadh,  agus  iad  fo  iomaguin 

troimh  mhothachadh  air  am  peacaidhean,  bheir  a 
gheallaidhean  fois  dhaibh-san  a  tha  airsnealach. 
'N  uair  a  gheibh  duine  sealladh  air  a  pheacaidhean, 
agus  a  chreideas  e  'n  a  staid  chaillte,  tha  an  t-eas- 
creidimh  ro-bhuailteach  air  a  bhàthadh  ann  an 
cuan  an  eu-dòchais.  Ach  aig  a'  cheart  uair  sin 
thig  geallanna  an  t-Soisgeil  le  fuasgladh,  's  beoth- 
achadh  d'a  chridhe  anmhann.  Agus  mar  a  thug 
an  Soisgeul  air  tiis  misneach  dha  a  thighinn  agus  a 
dhòchas  a  shuidheachadh  air  an  t-Slànuighear,  's  e 
daonnan  bunait  a  dhòchais  agus  'earbsa.  Ma 
gheibh  duine  e  fèin  trom-inntinneach,  agus  mi- 
shunndach,  ni  deagh  fhàile  nam  blàthan  a  bheoth- 
achadh.  Mar  sin  cuiridh  am  focal  treòir  aims  a' 
chridhe,  agus  beatha  anns  an  anam. 

'S  e  bh'  ann  an  Saron  ainm  àite  sònraichte,  no 
earrainn  dìithcha.  B'  àite  e  a  rèir  nan  sgriobtairean, 
a  bha  ro-bhriagh  agus  ro-thorach,  agus  a  bha 
ainmeil  air  son  a  chluaintean,  agus  a  lusan.  Cha 
'n  ann  ri  ròs  a:  ghàraidh,  ach  ri  ròs  o  Sharon  a  tha 
e'ga  shamhlachadh  fèin.  Tha  a  ghràs  saor,  agus 
a  thairgse  do  na  h-uile ;  agus  cha  dean  e  maoidh- 
eadh.  Cha  'n  'eil  fliir  a'  ghàraidh  ach  air  son  a' 
bheagan,  ach  tha  blàth  na  macharach  saor  do  na 
h-uile,  agus  mar  na  blàthan  maiseach  sin,  anns  an 
achadh,  tha  Criosd,  ann  an  raon  farsuinn  an  t- 

Soisgeil,  saor  do  na  h-uile,  ach  gu  h-àraidh  do  na 
peacaich  sin  uile,  aig  a  bheil  an  cridhe  leònta  leis 
a'  pheacadh.  Co  am  fear  a'  siubhal  troimh  Sharon 
ag  amharc  air  a  leithid  so  de  mhaise,  nach  bitheadh 
air  a  thogail  'na  inntinn  le  aoibhneas.  Ach  na  'm 
bitheadh  lan-ghealltanas  aige,  gu  'm  b'  ann  leis 
fèin  a  bha  na  bha  'na  shealladh,  cia  mò  gu  mòr 
a  bhitheadh  'aoibhneas.  Is  amhuil  a  bhitheas 
esan  a  gheibh  sealladh  spioradail  air  raointean 
farsuinn  an  t-soisgeil.  "  Bheirear  glòir  Lebanoin 
dha,  maise  Charmeil  agus  Sharoin."  Mar  sin,  tha 
Criosd  mar  an  ròs,  agus  an  lili  'na  f  hàile  cùbhraidh, 
agus  'na  mhaise ;  agus  'nuair  a  chi  sinn  a  ghlòir, 
agus  a  bhlaiseas  sinn  a  mhìsleachd,  nach  priseil  a' 
naigheachd  do  pheacaich  air  an  gairm,  agus  gur  e 
'm  beatha  tighinn  thuige. 

Mar  an  crann-ubhall  ann  a'  maise  agus  toradh, 
is  amhuil  tha  esan.  Cha  'n  'eil  toradh,  fionn- 
arachd,  no  fasgath  ri  fhaotainn  o  chraobhan  eile, 
ged  is  lionmhor  na  tha  dol  thuca,  a'  dh'  iarraidh 
beathachaidh  agus  urachaidh  d'an  anam.  Theid 
cuid  gu  craobh  an  eòlais,  chum  iad  fèin  a'  lionadh 
le  a  toradh  gun  bhrigh ;  agus  labhraidh  iad  mu  'n 
t-soisgeul,  ged  nach  do  bheathaich  an  anam  riamh 
air.  Cha  'n  'eil  ann  an  ni  'sam  bith  eile,  anns 
a  bheil  iad  a'  cur  a'  muinighin,  ach  cuilc  bhriste ; 

ach  ann  an  craoibh  na  beatha  tha  lòn,  agus 
fasgath  do  'n  anam.  Is  e  Criosd  am  fior  chrann- 
ubhall  a  tha  giùlan  dà  ghnè  dheug  thoraidh,  agus 
a  tha  toirt  a  thoraidh  uaithe  gach  uile  mhios ; 
agus  tha  a  dhuilleach  chum  leighis  nan  Cinneach. 
Is  lionmhoir  ar  n-eucailean,  ach  aige-san  tha 
iocshlaint  air  son  euslaint  arn-anama.  Thabeatha 
aig  ann  fein,  agus  bheir  e  beatha  d'a  shluagh. 
•Agus  'nuair  a  dh'  ath-bheothaicheas  e  iad  chum 
's  gu  'm  bi  tlachd  aca  ann  am  beatha  nan  gràs, 
bithidh  a  thoradh  'na  aran  na  beatha  d'  an 
anamaibh  truagha  gun  treòir. 

II.  Gu  bheil  an  Eaglais  mar  an  lili  am  measg 
dhroighnich.  An  ni  a  tha  fior  anns  an  t-seadh  as 
àirde  mu  Chriosd  gu  spioradail,  tha  e  ann  an 
tomhas  fior  mu  'eaglais,  oir  'se  an  aon  chaidreabh 
a  gheibh  iad  o'n  t-saoghal  's  a  f  huair  am  maighstir. 

Tha  an  lili  tlachdmhoir  do  'n  t-sùil,  cùbhraidh, 
agus  mìn,  ach  mu  'n  droigheann  cha  'n  'eil  so 
fior.  Tha  gràs  Dhè  aig  na  fior  chreidich,  agus 
nàdur  nuadh  a  tha  'na  thaisbeanadh  fèin  'na 
caithe- beatha,  's  na  giulain.  Tha  a  nadur  naomh, 
's  tha  an  caithe-beatha  a  rèir  an  t-soisgeil.  Mar 
a  dh'  aithnichear  le  fhàile  ciod  e  an  stuth  a  tha 
ann  an  soitheach,  mar  sin  aithnichear  le  'bhria- 
thraibh,  is  le  ghiùlain,  ciod  e  an  gnè  spioraid 
9 


Ròs  O   Sharon 

de  a  bheil  duine.  Ma  tha  duine  ann  an  Criosd 
is  creutair  nuadh  e,  agus  tha  a  ghiomhara  comh- 
fhreagaireadh  ri  'nàdur  nuadh.  An  ni  tha  fior 
gu  spioradail  tha  e  fior  gu  nàdurra.  Theid  a' 
t-uan  a  dh'  ionnsuidh  an  fheòir  agus  an  tunnag 
do  'n  uisge,  oir  'se  so  an  nàdur;  ach  taisbeanaidh 
an  sionnach  a  dhèigh  air  fuil.  Tha  an  nadur 
nuadh,  agus  na  gniomhara  a  tha  a'  sruthadh 
uaithe,  maiseach  agus  tlachdmhor  mar  an  lili ; 
ach  tha  na  h-aingidh  mar  an  droigheann ;  cha 
bhuin  thu  dhaibh  gun  chron  dhuit  fèin.  Is  mòr 
an  t-eadar-dhealachadh  a  tha  eadar  an  lili  's  an 
droigheann ;  agus  mar  is  faisge  iad  air  a  cheile  's 
ann  as  soilleire  bhitheas  so.  Shaoileadh  tu  gu  'm 
bitheadh  deagh  bhuaidh  aig  easeamplair  mhaith 
a'  chreidich  air  an  aingidh,  ach  cha  'n  e  so  idir 
a  chi  sinn  a'  tachart.'  Oir  ged  a  bha  Lot  a' 
gabhail  còmhnuidh  am  measg  nan  aingidh  cha 
do  dh'  iompaich  e  iad.  Nochd  Noah  mar  an 
ceudna  eiseamplair  mhaith  do  'n  t-seann  saoghal. 
Bha  iad  sin  mar  na  lilidhean  am  measg  droighnich, 
agus  gidheadh  an  deagh  eiseamplair  bhuanaich 
na  h-aingidh  'nan  aingidheachd.  Bithidh  an 
droigheann  'na  dhroigheann  dh'aindeoin  cho  dlùth 
's  a  bhitheas  e  air  an  lili.  Feudaidh  tu  aolach  a 
chur  ri  'bhun,  agus  mòr  shaothair  a'  chaitheamh 

air,  ach  cha  dean  sin  a  chaoidh  lili  de  'n 
droigheann  ;  mar  an  ceudna  feudaidh  tu  muinntir 
a'  sgitheachadh  le  ùrnuighean  's  le  searmoin- 
ean,  feudaidh  tu  òirdheirceas  subhailce,  agus 
uamhasan  an  lagha  agus  geallaidhean  priseil  an 
t-soisgeil  a  chur  ri  an  aghaidh,  ach  cha  'n  'eil 
annta-san  ach  peacaich  neo-iompaichte  —  droigh- 
eann. Ach  thoir  fainear  briathran  an  t-Slànuighir 
ag  radh  A  Ghradh  ris  an  lili,  a  tha  e  faicinn 
ann  am  measg  an  droighnich.  Tha  a  shùil  air 
a  shluagh  ann  am  measg  an  t-saoghail  aingidh 
agus  thruaillidh,  ge  b'  e  air  bith  a  their  daoine 
mu  'n  timchioll. 

2.  Tha  an  lili  air  son  a'  ghàraidh,  ach  's  e 
crioch  an  droighnich  a  losgadh.  Tha  sluagh  Dhè 
anns  an  t-saoghal  mar  an  lili  ann  am  fasaich 
dhris  agus  dhroighnich,  ach  bithidh  iad  air  an 
atharrachadh  gu  bhi  air  a'  suidheachadh  ann  am 
Pàras  shuas.  Mheud  'sa  tha  na  lilidhean  'san 
t-saoghal  so  bithidh  iad  air  a  suidheachadh  ann 
a'  gàradh  Dhè,  far  am  bidh  iad  fuidh  ghathan 
grian  na  fireantachd,  agus  làn  chothrom  aca  air 
am  blàthan  a'  sgaoileadh  a  mach.  Cha  chuir  an 
droigheann  ni  's  fhaide  bacadh  air  am  fàs,  oir 
loisgear  le  teine  e.  Ann  am  freasdal  glic  Dhè, 
a  reir  a  ruin  iongantaich  agus  dhiomhair,  tha 

e  air  a  cheadachadh  dhaibh  fàs  còmhlath  air 
thalamh. 

3.  Tha  na  lilidhean  tearc  an  coimeas  ris  an 
droigheann.  Is  minic  a  chi  thu  flùraichean  ann 
am  broilleach  neach ;  agus  so  air  son  an  deagh 
fhàile,  ach  cha  'n  fhaic  thu  droigheann  no  dris 
uair  'sam  bith  ann  an  sin.  Cha  sheall  an 
droigheann  no  'n  dris  dreachail  anns  a'  bhroilleach, 
cuir  an  òrdugh  e  mar  thogras  thu.  Mar  an  ceudna 
tha  na  fior  chreidich  agus  na  naoimh  tearc  an 
coimeas  ris  na  h-aingidh ;  agus  a  dh'  aindeoin  do 
shaothair  cha  dean  thu  firean  de  'n  aingidh  ;  agus 
ged  a  dh:  f  haodadh  tusa  fireana  a'  ràdh  riu  cha  'n 
aidich  an  Tighearn'  iad  mar  a  shluagh-sa,  's  cha 
dean  e  luchd-compairt  d'  a  ghràdh  dhiubh,  agus 
cha  bhi  co-chomunn  aige  ri  'n  anamaibh. 

III.  C'uin  a  theirear  gu  bheil  an  t-anam  'na 
shuidhe  le  aoibhneas  fuidh  a  sgàile  agus  gu  bheil  a 
thoradh  milis  d'a  bhlas? 

'S  e  Criosd  Fear  Nuadh  Pòsda  na  h-Eaglais, 
agus  tha  e  a'  seasamh  an  dlùth  dhàimh  rithe. 
'Nuair  a  bha  a'  bhean  nuadh-phòsda  air  a  toirt  a 
dh'  ionnsuidh  an  t-seòmair  phosaidh  bha  brat 
sgaoilte  air  slataibh  thairis  air  an  fhear  phòsda 
agus  oirre-san.  Feudaidh  so  bhi  samhlachadh  gu 
'n  robh  i  ann  am  fasgath,  agus  fuidh  dhion  a  fir 

pòsda.  Ann  an  iomadh  earrainn  de  'n  fhirinn, — 
mar  ann  an  Is.  iv.  6. — "Agus  bithidh  e  'na  bhùth, 
air  son  sgàile  o'n  teas  anns  an  là,  agus  air  son 
dìdein,  agus  air  son  ionad-fasgaidh  o'n  doininn 
agus  o'n  uisge "  :  tha  sgàile  ciallachadh  dion. 
'Nis  thugadh  Iosa  mar  ainm  air  ar  Slanuighear, 
1  oir  saoraidh  e  a  shluagh  fèin  o'm  peacaibh " ; 
agus  'nuair  a  theicheas  iad  thuige  air  son  fasgaidh 
bithidh  e  'na  bhaile  dion,  's  'na  thùr  làidir,  's  'na 
dhaingneach  dhaibh.  Is  esan  craobh  na  beatha, 
agus  is  e  am  fasgath  o'n  teas,  agus  an  dìdean  o  na 
siantaibh,  agus  o'n  doininn.  'Nis  suidhidh  an 
t-anam  sios  le  aoibhneas  fuidh  sgàile  craoibh  na 
beatha. 

:.  'Nuair  a  chi  e  a  chòirichean  anns  na 
sochairibh,  a  tha  sruthadh  o  bhàs  Chriosd ;  agus 
is  e  obair  àraidh  a'  chreidimh,  greirn  a  dheanamh 
orra,  agus  Criosd  a'  dhlùth  ghabhail  thuige.  Is  e 
tha  'n  soisgeul  ag  radh  "  Fhuair  Criosd  bàs  air  son 
nam  peacach"  ach  's  e  tha  creideamh  ag  ràdh 
fhuair  e  bàs  air  mo  shonsa."  'Nuair  a  tha 
ceartas  an  tòir  air  an  anam,  a  tha  faicinn,  agus  a' 
criothnachadh  aig  toillteannas  a'  pheacaidh,  cha 
dànadas  dha  teicheadh  a  dh'  ionnsuidh  na  h-àirce. 
Cha  bu  dànachd  do  'n  ti  a  theich  o  dhioghaltair 
na  fola  aghaidh  a  chur  air  a'  bhaile  dhion,  oir  b'e 
13 

an  t-àite  fasgaidh  air  òrduchadh  leis  an  lagh.  Cha 
bu  dànadas  do  Naaman,  an  Sirianach,  e  fein  ai 
nigh  seachd  uairean  ann  an  Iordan,  oir  b'e  so  | 
àithne  Dhè  Israeil,  agus  b'e  so  am  meadhon  leis  an  )| 
robh  e  air  a  leigheas.  A  nis  is  e  fuil  a'  chrathaidb, 
anns  an  t-soisgeul,  meadhon  slàinte  gacb  anama. 
Is  e  cainnt  an  t-soisgeil,  "  ionnlaid  thu  fèin,  agus 
bi  glan  "  ;  ach  cionnas  a  bhitheas  sinn  glan  gus  am 
bidh  an  f  huil  air  a  crathadh  air  ar  coguis.  Cha  'n 
abrar  gu  bheil  duine  compairteachadh  de  'n 
t-Suipeir  ann  a  bhi  creidsinn,  a  mhàin  gu  bheil  e 
air  a  ghairm,  agus  air  a  chuireadh,  oir  is  e  an 
àithne,  "  Gabhaibh,  ithibh,  agus  òlaibh  uile  dheth  "  ; 
agus  mar  an  ceudna  chum  a  bhi  a'  gabhail  de  na 
sochairibh  a  tha  sruthadh  o  bhàs  Chriosd,  feumaidh 
iocshlaint  na  fola  a  bhi  air  a  cur  ri  ar  n'  anamaibh, 
agus  sin  ann  bhi  creidsinn  gu  bheil  so  air  son  ar 
maith.  'Nuair  a  shuidheas  duine  aig  cuirm,  a 
bheil  e  a'  gabhail  dhi  mur  a  bheil  e  ach  a'  creidsinn 
gu  bheil  e  air  a  chuireadh  agus  gur  e  a  bheatha 
gabhail  ?  Cha  'n  'eil !  mur  a  h-ith  e,  agus  mur  a 
h-òl  e  tha  e  toirt  oilbheum  do  f  hear  na  cuirme ; 
tha  e  mi-mhodhail,  agus  cha  'n  'eil  e  a'  deanamh  a 
dhleasnas ;  ach  tha  e  a'  deanamh  cron  dha  fèin. 
Ach  ma  ghabhas  e  de  'n  chuirm  le  subhachas 
bheir  e  toileachas  do  fhear  na  cuirme,  agus 
14 

bithidh  e  fèin  sona  le  pàirteachadh  ami  an 
còmhradh  na  cuideachd  aig  a'  bhòrd.  Air  a' 
mhodh  cheudna  tha  e  air  iarraidh  oirnn  creidsinn 
ann  an  Criosd,  agus  gur  e  beatha  a'  pheacaich 
tighinn  thuige;  agus  c'  ar  son  ma  seadh  a' 
dhùininn-se  mi-fein  a  mach.  Fhuair  Chriosd  bàs 
air  son  pheacach,  ach  's  e  bhi  a'  creidsinn  gu  'n  d 
fhuair  e  bàs  air  mo  shonsa  bheir  dhomhsa  còir  a 
bhi  agam  'na  oibribh,  agus  ;na  fhulangasaibh. 
Ach  mur  a  bheil  càil  agam,  ciod  'ni  mi  ach 
amharc  ri  fear  na  cuirme  air  son  an  Spioraid 
Naomh,  ocras  spioradail  a  chur  'na  m'  anam.  Ma 
dh'  itheas  mi  cha  ruig  mi  leas  eagal  a  bhi  orm 
nach  e  mo  bheatha  e.  Cuireamaid,  mar  sin,  ar 
muinighin  anns  an  t-Slànuighear,  agus  is  leinne  a 
bheannachdan-san  gu  leir.  Ach  a  nis  feumaidh 
mi  a'  cheisd  a  f  hreagradh  ;  mur  a  bheil  an  spiorad 
ag  oibreachadh  'nam'  anam  an  creid  mi  ?  Cha 
chreid.  Ach  cha  'n  ann  a  steach  ach  a  suas  a 
sheallas  mi  air  son  a'  chomais.  'Nuair  a  dh' 
amhairceas  mi  a  steach  cha  'n  fhaic  mi  ach  an 
t-eas-creidimh  agus  aimhreit.  Amhairc  ri  fear 
deas  laimhe  Dhè,  agus  bheir  esan  dhuit  an  spiorad. 
Oibrichidh  an  spiorad  creideamh,  agus  ged  is  e 
d'  fhaireachduinn-se  gu  bheil  thu  marbh,  is  e 
Criosd  an  aiseirigh,  agus  a'  bheatha.  Thig  a 

mach  as  do  staid  mharbh  agus  mhi-chreideach  ;  is 
àill  le  Dia  gu  'n  creideadh  thu,  agus  gu  'n  earbadh 
tu  slàinte  d'  anama  ri  Criosd  luachmhor;  agus 
ma  ni  thu  sin,  tha  Criosd  ag  ràdh  anns  an  t-soisgeul, 
"Agus  ge  b'e  neach  leis  an  àill  gabhadh  e  uisge  na 
beatha  gu  saor ; "  agus  ma  ghabhas  tu  's  e  do 
bheatha.  Tha  sinn  air  an  aobhar  sin  a'  suidhe 
fuidh  a  sgàile  le  aoibhneas,  'nuair  a  tha  sinn  a' 
cur  ar  muinighin  'na  airidheachd,  agus  a'  gabhail 
slàinte  Dhè  d'  ar  'n  anamaibh. 

2.  Feudar  a'  ràdh  gu  bheil  neach  a'  suidhe  le 
aoibhneas  fuidh  a'  sgàile,  'nuair  tha  cumhachd,  a 
tha  'na  leigheas  o'  eucail  a'  pheacaidh,  a'  tighinn 
thuige  o  chraoibh  na  beatha.  Tha  ioc-shlaint 
'n  ar  Slànuighear  air  son  ar  n-anam,  oir  uaithse 
thig  an  Spiorad  Naomh  le  a  chumhachd  tearnuidh, 
a  leaghas  is  a  chaitheas  as  am  peacadh,  mar  a 
leaghas  an  sneachd  leis  an  aiteamh.  Is  miosa 
ana-miannan  a'  chridhe  na  plàigh  nan  locust — aon 
de  plàighean  na  h-Eiphit.  "Chòmhdaich  na 
locuist  aghaidh  na  talmhainn  uile,  air  chor  agus 
gu'n  do  dhorchaicheadh  an  talamh,  agus  dh'  ith 
iad  uile  luibh  na  talmhainn,  egus  uile  mheas  na 
macharach."  \S  e  so  a'  bhuaidh  a  th'  aig  a' 
pheacadh  air  an  anam.  Lagaichidh  e  a  bhu- 
adhan ;  millidh  e  uile  shòlasan ;  bheir  e  air  falbh 

a  mhaise,  agus  lionaidh  se  e  le  dòruinn.  Ach 
thoir  fainear  ciod  e  thug  air  Calbh  na  locuist  as  an 
Eiphit ;  "Agus  ghuidh  Maois  air  an  Tighearn, 
agus  thionndaidh  an  Tighearna  gaoth  an  iar  ro- 
làidir,  a  thug  air  falbh  na  locuist  agus  a  thilg  iad 
sa  Mhuir  Ruadh  :  cha  d'  fhan  aon  locust  ann  an 
criochaibh  na  h-Eiphit  uile."  'S  co-ionann  a' 
phlàigh  a  tha  air  an  anam  thruagh  ;  ach  leis  a' 
phlàigh  so  theid  e  dh'  ionnsuidh  craobh  na  beatha, 
agus  suidhidh  e  fuidh  a  sgàile.  Amhaircidh  e  ri 
Dia.  Tha  n'  as  motha  dh'  ùghdarras  aig  Criosd 
ann  an  ciiirt  na  flaitheis  na  bha  aig  Maòis  an 
làthair  Pharaoih,  na  aig  Pharaoh  an  làthair  Mhaois. 
Tha  am  peacaidhean  uile  air  an  cur  fuidh  ann  an 
doimhneachdaibh  na  fairge.  Bha  na  locuist  air 
am  bàthadh  anns  a'  Mhuir  Ruadh  ;  agus  mar  sin 
tilgidh  gaoth  làidir  an  Spioraid  ar  peacaidhean 
uile  ann  a'  Muir  Ruadh  fola  Chriosd ;  agus  bheir 
a  leithid  sin  de  shealladh  neart  do'n  anam  an 
aghaidh  cumhachd  a'  pheacaidh.  "  Their  Ephraim 
ciod  mo  ghnothuchsa  tuilleadh  ri  iodhalaibh  ? " 
'S  e  an  t-iodhal  a'  cheud  pheacadh  a  theid  a 
sgrios  ;  agus  'nuair  a»thuiteas  esan  teichidh  feachd 
nam  Philisteach  air  falbh,  mar  a  thachair  roimhe 
'nuair  a  mharbhadh  an  curaidh.  'Nuair  a  thuit 
Goliath  theich  an  armailt.  Tha  so  a'  toirt  gu  mo 

chuimhne  cungaidh  leigheis,  a  dh'  òrduich  lighich 
ro-ainmeil  a  bha  ann  an  Alba  air  a'  mheudbhronn. 
Dh'  iarr  e  mial-mhagach  a'  sgoltadh  agus  a'  cur 
air  an  druim  mu  choinneamh  nan  àirnean,  agus 
gu  'n  cuireadh  so  a  mach  an  t-uisge  a  thionail 
anns  a'  chòm.  'Nuair  a  dh'  fhàsas  an  t-iodhal, 
no  na  peacaidhean  a  tha  thu  a'  gradhachadh, 
gràineil  dhuit  mar  a'  mhial-mhagach,  tilgidh  thu  a 
mach  iad.  Ann  an  sin  suidhidh  tu  fuidh  sgàile 
Chriosd — an  Crann  ubhall  agus  Craobh  na  beatha. 
Nach  bi  toradh  fhulangais  milis  aig  do  bhlas? 
Suidhidh  tu  le  aoibhneas  fuidh  sgàile,  agus 
fairichidh  tu  a  chumhachd  ann  a  t-anam. 

3.  Suidhidh  e  le  aoibhneas  fuidh  sgàile  'nuair  a 
gheibh  e  comhfhurtachd  ann  an  uaigneas  anama. 
Tha  eòlasan  na  fior  dhiadhachd  sèimh,  siothchail, 
taitneach ;  agus  cha  'n  'eil  iad  bras  agus  garg  mar 
an  sruth  cas.  Siùbhlaidh  iad  gun  toirm,  agus  gun 
fharum  mar  uisgeachan  domhain  na  h-aibhne 
mòire,  troimh  dhùthaich  chòmhnard.  Bithidh 
uairean  aig  na  creidhmhich  anns  am  bidh  iad  air 
an  lionadh  cho  mòr  a'  beachdachadh  air  an 
sonas  fèin,  agus  air  iomlanachd  buadhan  glòrmhor 
Iehobhah,  agus  air  glòir  an  Slànuighir,  agus  gu 
bi  aoibhneas  do-labhairt  aca.  Tha  an  smuaintean 
cho  àrd  thar  cainnt,  agus  gu  bheil  iad  balbh  le 

aoibhneas,  agus  uaimhinn  aig  a'  mhòrachd  a  tha 
fa  chomhair  an  inntinn ;  agus  am  beul  dùinte, 
beachd  smuainteachadh  le  gàirdeachas.  Tha 
aoibhneas  a'  chreidmhich  sin  na  's  doimhne,  agus 
na  's  buaine  na  aoibhneas  a'  chreidmhich  eu 
domhain ;  nach  'eil  aighear  'na  bhròn.  Nach  i  so 
an  fhior-dhiadhachd  a  tha  mar  shruth  fior-ghlan 
agus  neo-shalach?  Ciod  i  ach  meur  "de  dh' 
abhainn  fior-ghlan  de  uisge  na  beatha,  soilleir 
mar  chriostal,  a'  teach d  a  righ  chaithir  Dhè  agus 
an  Uain."  Tha  na  sòlasan  so  a'  naomhachadh 
an  anama;  agus  tha  iomhaigh  Dhè  a'  dealradh 
ann.  Agus  mar  tha  iomhaigh  na  greine  anns  an 
t-sruth  shoilleir,  tha  sòlasan  na  diadhachd  anns  an 
anam,  a  tha  air  a  ghlanadh  o  ghràinealachd  a' 
pheacaidh  agus  na  feòla,  agus  a  tha  feitheamh 
gu  foisdinneach  ri  guth  caol  ciùin  an  t-soisgeil. 

4.  Suidhidh  e  le  aoibhneas  fuidh  sgàile  Chriosd, 
'n  uair  a  tha  e  mi-thoileach  air  a  dhol  air  ais  a 
dh'  ionnsuidh  an  t-saoghail,  agus  their  e  mar  a 
thuirt  Peadar,  "  Is  maith  dhuinne  bhi  an  so." 
'N  uair  chaidh  Maois  gu  mullach  Phisgah,  agus  a 
fhuair  e  sealladh  air  tir  a'  gheallaidh,  feudaidh 
sinn  a  chreidsinn  nach  d'  fhairich  e  an  ùine  fada 
ann  an  sin.  Ach  bu  shòlasaiche  gu  mòr  na  so  an 
suidheachadh  anns  an  robh  na  deisciobuil,  'n 

uair  bha  iad  air  beinn  a'  chruth-atharrachaidh 
maille  ris  an  t-Slànuighear,  agus  a  chunnaic  iad  a 
ghlòir,  agus  f  huair  iad  plathadh  agus  roimh-bhlasad 
de  na  flaitheas.  Bha  'n  sealladh  cho  glòrmhor, 
agus  sòlasach,  agus  gu  'n  d'  thubhairt  aon  de  na 
deisciobuil  ris  an  Tigheama,  "A  Mhaighstir,  is 
maith  dhuinne  bhi  an  so."  Bha  iad  toileach  air 
fantuinn  air  an  t-sliabh,  agus  trì  pàilliunna  a 
dheanamh,  "aon  do  Chriosd,  aon  do  Mhaois, 
agus  aon  do  Elias."  Ma  lion  roimh-bhlasad  de 
na  flaitheas  an  t-Abstol  le  aoibhneas  do-labhairt, 
co  a  ghabhas  a  steach  an  sonas  a  tha  ann  an 
siorruidheachd  's  an  ionad  sin  ?  Ma  bhlais  sinn 
air  fion-dhearcan  Ghlinn  Escoil,  agus  air  bainne 
's  mil  Chanàain,  cha  bhi  iarrtas  againn  an  dèidh 
phoit-fheòla  na  h-Eiphit. 

Co-dhiinaidh  mi  le  bhi  a'  toirt  fainear  o  'n 
teagasg  so : — 

i.  Gu  bheil  am  fior-chreideach  agus  an  cealgair 
cho  eadar-dhealaichte  is  a  tha  an  lili  agus  an 
droigheann.  Tha  cèile  Chriosd  am  measg  nan 
nighean  mar  tha  an  lili  am  measg  an  droighnich. 
Cha  'n  abair  e  "  Mo  ghràdh "  ri  aon  de  na 
nigheanan,  ach  na  tha  mar  na  lilidhean — bitheadh 
iad  'n  an  luchd-aideachaidh  no  nan  luchd-àicheadh. 
Ach    a    nis,    mo    chàirdean,    an    lilidhean    no    an 

droigheann  sibhse?  Cuiribh  a'  cheist  ri  bhur 
cridheachan  fèin.  Ciod  e  an  Spiorad  aig  a  bheil 
buaidh  oirbh  ?  Ciod  iad  briathra  bhur  beòil  agus 
gniomhara  bhur  beatha?  Tha  daonnachd  naomh 
Chriosd  mar  an  ròs  agus  an  lili.  Tha  a  Spiorad  a' 
deanamh  a  shluagh  uile  cosmhuil  ris  fèin.  Is  e 
naomhachd  crioch  nan  uile  mheadhon ;  agus  ma 
tha  sibhse  toileach  a'  bhi  beò  gun  a  bhi  leantuinn 
naomhachd  'na  'ur  cridhe  's  'na  'ur  caithe-beatha  is 
diomhain  bhur  diadhachd.  Feudaidh  sibh,  sibh 
fèin  a  mhealladh,  ach  cha  dean  sibh  Uia  a 
mhealladh.  Cia  uamhasach  diadhachd  na  mu- 
inntir  sin  a  tha  a'  cur  ri  aingidheachd  beatha 
pheacach,  cionta  a'  chealgair  gun  ghràs,  a  tha 
toilichte  le  diadhachd  gun  Chriosd.  Gabhaidh 
iad  aran  agus  fion,  agus  mar  am  pàpanach  truagh 
their  iad  ri  sin  an  Dia.  Ni  iad  so,  ach  cha 
smuainich  iad  air-san  fad  na  bliadhna  gus  an  ath- 
ordugh.  Gu  gabhadh  Dia  truas  ris  a'  mhuinntir 
sin,  a  tha  a'  deanamh  an  Dia  de  na  sàmhlaichean. 
2.  O  na  bhriathraibh  so  tha  sinn  a'  fòghlum,  do 
bhrigh  lànachd  a  ghràis,  agus  iomlanachd  a 
dhiadhachd,  cho  comasach  is  a  tha  Criosd  air 
a  shluagh  a'  thearnadh  gu  h-iomlan.  Tha  a 
dhaonnachd  naomh  mar  an  lili  agus  an  ròs;  tha 
a  cheann — no   a   dhiadhachd — mar  an   t-6r:    tha 

de  a  thrusgan— a  dhaonnachd— fàile  an  àlois, 
mhirr  's  chasia ;  agus  tha  a  righ-chaithir,  do  bhrìgh 
is  gur  Mac  Dhè  e,  gu  saoghal  nan  saoghal.  Ma 
tha  sinn  lag-chridheach,  le  eas-creidimh  agus  le 
peacadh  agus  droch-f  hairichean,  tha  ainm-san  mar 
oladh  ungaidh  air  a  dòrtadh;  agus  a  bharrachd  air 
a  sin  tha  e  air  a  shamhlachadh  ri  flùraichean 
deagh-fhàile,  agus  mar  sin  tha  e  uile-chomasach 
gu  bhi  'g  ath-bheothachadh,  agus  ag  ùrachadh  ar 
cridheachan.  A  bheil  thu  arm  an  teagamh  mu 
'chumhachd,  do  bhrigh  gu  robh  e  bochd? 
Cuimhnich  gu  robh  sgàile  air  a  ghlòir.  Am 
fac  thu  dubhar  no  neul  air  a'  ghrèin  ?  Dh' 
irioslaich-se  e  fèin  agus  rinneadh  e  'na  dhuine,  ach 
dh'  àrdaich  e  an  duine,  agus  tha  Criosd  'na  Dhia 
agus  'na  dhuine,  ann  an  aon  phearsa  gu  siorruidh. 
Am  peacach  thu?  Am  peacach  mòr  thu?  A 
bheil  do  thruaillidheachd  mòr  agus  gràineil, 
smuainich  air  a'  phearsa  ghloirmhoir  so,  agus  earb 
d'  anam  ris?  "Tha  gach  aon  ni  comasach  do 
neach  a  chreideas."  Tha  E  ag  ràdh  riut  anns  an 
t-soisgeul,  "A  bheil  thu  creidsinn  gur  comasach 
mise  so  a  dheanamh  ?  "  mar  a  thubhairt  E  roimh 
ris  an  duine  dhall.  Creid  annsan,  oir  aige-san  tha 
uile  chumhachd  air  nèamh  agus  air  talamh  ;  agus  ma 
chreideas,  feudaidh  thu  da-rireadh  suidhe  sios  fo 

sgàile  le  mòr  aoibhneas ;  agus  bithidh  a  thoradh 
milis  do  d'  bhlas.  Amhairc  ri  craobh  na  beatha ; 
creid,  agus  bi  air  do  leighis. 

3.  A  bhi  co-dhùineadh.  Ma  tha  bias  de 
chraoibh  na  beatha,  air  thalamh,  cho  taitneach — 
agus  uiread  de  shochairean  prìseil  a'  sruthadh 
uaithe ;  agus  ma  tha  ar  n-anam,  'n  uair  a  shuidheas 
sinn  fo  sgàile,  ach  tamul  beag,  air  an  ùrachadh  cho 
mòr,  ciod  e  an  sonas  neo-chrìochnach  tha  anns  an 
ionad  sin,  far  a  bheil  E  ri  f  haicinn,  gun  neul  agus 
gun  sgàile  air  a  ghlòir?  Is  e  gnothach,  agus 
crìoch  mhòr  òrduighean  an  t-Soisgeil,  'ur  n-ulla- 
chadh  air  son  sòlasan  na  sìorruidheachd.  Thoir 
o  'aoradh  air  thalamh  gach  neo-iomlanachd  a  tha 
comh-cheangailte  ris,  agus  bithidh  tomhas  de 
ghlòir  na  flaitheas  agad.  Chi  thu  ann  an  sin 
Craobh  na  Beatha;  agus  suidhidh  tu  fo  a  sgàile 
gu  saoghal  nan  saoghal.  Chi  thu  E  mar  a  tha  E. 
Cha  ghearain  thu  na's  mo  air  buairidhean  an 
nàmhaid,  buairidhean  an  droch  chridhe,  no  air 
buairidhean  saoghal  aingidh.  Tha  lànachd 
aoibhneis  'na  làthair-sa  j  tha  mòr  shubhachas  aig 
a  dheas-laimh-sa  gu  sìorruidh.  Còmhnaich,  air  an 
aobhar  sin,  le  aoibhneas  fo  a  sgàile.  Beachd- 
smuainich  air  maise  spioradail,  agus  òirdheirceas 
neo-chrìochnach  d'  Fhear  Nuadh  Pòsda  ann  an 

glòir.  Trèig  d'  iodhalan ;  agus  cuir  cùl  ris  an 
t-saoghal,  oir  tha  thu  air  do  ghairm  gus  a'  bheinn. 
Gabh  suas  gu  beinn  nan  òrdugh.  Suidh  fo 
sgàile  fionnar  Craobh  na  Beatha.  Ith  de  a  toradh. 
Tha  e  milis  do  'n  bhlas.  Ith,  is  mair  beò  gu 
siorruidh.  Gu  beannaicheadh  Dia  'fhocal. — 
Amen. 

"  Deanaibh  urnuigh  gun  sgur."— 1  TESALONIANACH  v.  17. 

'Nuair  a  dh'  amhairceas  sinn  ri  ar  suidheachadh 
a  thaobh  nithean  spioradail  agus  aimsireil,  tha  na 
h-uile  aobhar  again n  urnuigh  a  dheanamh.  Cha 
'n  'eil  annainn  ach  creutairean  lag  agus  anmhann, 
buailteach  do  thrioblaidean  agus  chunnartan. 
Ann  an  seadh  spioradail  tha  sinn  gun  chomas, 
buailteach  do  ana-miannaibh  piantail,  agus  buaireas 
o  nach  'eil  sinn  comasach  air  sinn  fein  a  shaoradh. 
Mar  sin  tha  mòr  aobhar  againn  gu'n  togamaid  ar 
suilean  ri  Bith  as  àirde.  'Nuair  a  dhiobras  gach 
tearmunn  sinn,  faodaidh  sinn  amharc  ris  na 
beanntaibh  siorruidh  o'n  tig  ar  neart.  Is  e  tha 
'n  urnuigh  briathran  an  anama  ri  Dia,  agus  anail 
a'  chreutair  nuaidh.  Is  i  an  dòigh  bheannaichte 
chum  co-chomunn  a  chumail  ri  nèimh,  agus  a' 
cladhan  troimh  an  tig  thugainn  gach  uile 
bheannachd.  Tha  'n  creideamh  criosdail  a' 
teagasg  dhuinn  ar  n-uile  iarrtasan  a  dheanamh 

aithnichte  do  Dhia,  agus  is  e  beannachdan 
spioradail  a  bhuinneadh  dhuinn  iarraidh  gu 
sonraichte,  agus  os  cionn  gach  uile  ni.  Tha  ar 
Fear-teagaisg  nèamhaidh  'g  ar  comhairleachadh 
ar  n-aran  làthail  iarraidh  mar  a  ceudna.  'S  e  ar 
cuid  amharc  agus  guidhe  air  son  beannachdan 
àimsireil,  spioradail,  agus  siorruidh ;  agus  do 
bhrigh  gu  'm  faod  dàil  a  bhi  air  a'  chur  'san 
fhreagradh,  bu  choir  dhuinn  a  bhi  deanamh 
urnuigh  gun  sgur.  Ann  a  bhi  'labhairt  na's 
fhaide  o  'n  cheann  teagaisg  so  roi-mhinichidh 
sinn  : — 

I.  Ann  an  seadh  farsuinn  air  an  dleasnas  luach- 
mhor,  agus  taitneach,  agus  cudthromach  so. 

II.  An  dòigh  'sam  bu  choir  dhuinn  urnuigh  a 
dheanamh. 

III.  Nochdaidh  sinn  buannachd  agus  èifeachd 
urnuigh. 

IV.  Na  h-aobharan  a  bu  choir  ar  brosnachadh  a 
dheanamh  urnuigh.  Agus  'san  àite  mu  dheireadh 
teagasgan  cuidichidh  o  'n  earrann. 

I.  'S  e  tha  'n  urnuigh  càinnt  an  anama  ri  Dia. 
Tha  esan  a'  labhairt  rinn  'na  fhocal,  agus  tha 
sinne  labhairt  ris-esan,  tre  chreidimh,  an  urnuigh. 
'San  t-Seann  Tiomnadh  bha  cathair-thròcair 
ann — Ecsodus  xxv.  22.  Aireamh  vii.  89,  o'n  do 

f  hreagair  Dia  a  shluagh.  Agus  b'  e  so  samhlachas 
nam  beannachdan  spioradail  air  a  bheil  sinne  an 
seilbh  fo  'n  t-soisgel.  Bha  'n  Aire  agus  Cathair 
na  Tròcair  a'  foillseachadh  a'  Mhessiah  mhòir, 
anns  a  bheil  uile  rioghachdan  na  talmhainn  air 
am  beannachadh,  agus  troimh  a  bheil  siiil  againn 
ri  uile  bheannachdan  spioradail,  agus  freagradh 
ar  n-urnuighean.  Bha  ;n  Aire  air  a'  deanamh 
de  fhiodh  Sitim,  ro-choltach  gu'm  b'  e  so  am 
fiodh  cedar  a  b'  fhallaine,  air  neadh  fiodh  nach 
grodadh,  agus  air  a  còmhdach  le  òr  fior-ghlan, 
a  stigh  agus  a  muigh.  Agus  dh'  fhaodadh  so  a 
bhi  nochdadh  da  nadur  Chriosd — a  dhiadhachd 
agus  a  dhaonnachd.  B'  òr  fiorghlan  cathair  na 
tròcair  a  bha  air  uachdar  na  h-Airce.  Chòmhdaich 
e  an  Aire  'san  robh  Clàir  an  lagha.  Bha  urram  neo- 
chriochnach  air  a  bhairigeadh  air  uile  ghniomh- 
airibh  an  Fhirshaoraidh  le  'dhiadhachd.  Bha 
lagh  Dhè  na  chridhe  agus  choimhlion  e  an  lagh 
agus  ghiulain  e  'na  chorp  mallachd  brisidh  an 
lagha.  Mar  a  chòmhdaich  cathair  na  tròcair  an 
Aire  'san  robh  an  lagh,  air  a  mhodh  cheudna  'se 
Criosd  ar  rèite.  Cha  robh  e  laghail  amharc  a 
stigh  'san  Aire,  agus  air  son  an  gniomh  mi-laghail 
dh'  fhuiling  daoine  Bhet-semeis  gu  geur.  Air 
a  mhodh  cheudna,  ma  tha  suil  agad  ri  fireantachd 

o  'n  lagh,  cha  'n  fhaigh  thu  ach  diteadh.  Is 
e  Criosd  cathair  na  tròcair,  a  chòmhdaicheas, 
agus  a  dh'  fhèumas  ar  follach  o  dhioghaltas,  agus 
o  cheartas  Dhè.  Is  arm  o  chathair  na  tròcair 
a  gheall  Dia  labhairt  ri  Maois  agus  ri  cloinn 
Israel.  Mar  a  ghabh  Dia  comhnuidh  'san  neul 
eadar  na  Ceruban — Lebhiticus  xvi.  2 — ris  an 
abair  na  h-Ollaimh  Eabhrach,  Secìnah,  tha  E  ann 
an  Criosd;  oir  bha  'm  Focal  air  a  dheanamh 
'na  f  heòil  agus  ghabh  uile  lànachd  Dhè  comhnuidh 
ann  gu  corporra.  Air  an  aobhar  sin,  is  annsan 
agus  troimh-san,  tha  suil  againn  ri  freagradh 
urnuighean.  A'  Secinah — lathaireachd  na  diadh- 
achd — a  ghabh  comhnuidh  roimh  'san  nèul  agus 
air  cathair  na  tròcair,  agus  a  fhreagair  urnuigh, 
tha  e  nise  comhnachadh  aim  an  Criosd,  ionnus, 
ma  dh'  iarras  sinn  teachd  fagus  ri  Diadhachd, 
feumaidh  sinn  tarruinn  dlùth  tre  nadur  daonnachd 
an  Fhir-shaoraidh.  Agus  ged  nach  b'  urrainn  an 
t-Ard-Shagart  daonnan  teachd  a  dh'  ionnsuidh  an 
ionaid  naoimh — Lebhiticus  xvi.  2 — gidheadh, 
beannaichte  gu  robh  Dia,  gu  bheil  an  t-slighe 
gus  ar  n-ionad  as  ro-Naomh  'nise  fosgailte,  agus 
tha  comas  teachd  fagus  againn  daonnan,  do 
bhrigh,  gu  bheil  ar  Ard-Shagart  Mòr  aig  deas 
làimh  Dhè,  a'  deanamh  eadar  ghuidhe  air  ar  son, 

agus  'gar  misneachaidh  gu  bhi  ag  urnuigh  gun 
sgur. 

II.  An  dòigh  'sam  bu  choir  dhuinn  urnuigh  a 
dheanamh.  Tha  na  sgriobtuirean  ag  ràdh  gur  e 
an  Tì  e  'bheir  dùais  do'n  dream  a  dh'  iarras  e  gu 
dichiollach.  'S  ann  tre  urnuigh  tha  sinn  'ga 
iarraidh,  agus  tha  sinn  a'  faotainn  a'  chabhair 
spioradail  tha  na  taic  d'  ar  crldheachan  an  là  an 
dearbhaidh.  Chum  sinn  a  bhi  air  ar  cur  an 
sealbh  air  ar  n-iarrtasan,  tha  e  fèumail  dhuinn  na 
gràsan  sin  altrum  a  dh'  uidheamaicheas  sinn,  gu 
gabhail  nam  beannachdan  spioradail.  Feumaidh 
sinn,  urnuigh  a  dheanamh. 

i.  Le  creideamh.  Theid  an  gràs  so,  mar 
shoitheach  falamh,  gun  sgur  a  dh'  f  haotainn  uisg' 
à  tobair  na  slàinte.  Tha'n  soisgeul  ag  iarraidh 
oirnn  creidsinn,  agus  tha  so  uairean  na  dhleasnas 
soirbh.  Tha  e  soirbh  do'n  t-sùil  gun  èucail,  air  là 
soilleir,  beachdachadh  gun  phriobadh  agus  deagh 
shealladh  fhaotainn  dhe  cuspair  fad  as.  Ach  air 
oidhche  dhòrch,  no  ma  tha  ni  'sa'  rathad  air  an 
t-sùil,  cha  'n  fhaicear  an  cuspair.  Tha  e  air  a 
thoirt  dhuinn,  mar  àithne,  an  soisgeul  a  chreidsinn. 
'Nuair  a  dhealbhas  Dia  creideamh  tha  so  furas. 
Ach  an  uair  tha  dorchadas  air  an  inntinn,  agus  an 
t-eas-creideamh  'sa'  chridhe,  tha  e  doirbh.  Tha 

sinn  a'  leughadh  mu  dheagh  chomhrag  a'  chreidimh, 
agus  tha  so  a'  nochdadh  dhuinn,  gu  bheil  e 
ualrean  duilich  creidsinn.  Tha  so  a'  tachart 
a  thaobh  nithean  tiomail  agus  spioradail.  Is 
cinnteach  gu'n  robh  e  doirbh  do  Abraham,  agus 
Rachel,  agus  Hanna,  creidsinn  gu'm  bitheadh 
teaghlach  aca.  Agus  a  thaobh  nithean  spioradail 
is  cinnteach  gu'n  robh  e  doirbh  do  Mharta 
creidsinn  gu'n  togadh  Criosd  a  brathair  Lasarus. 
Tha  e  coltach,  nach  robh  e  ro  shoirbh  do  Eseciel 
a  chreidsinn,  gu'n  togadh  Dia  na  cnàimhean  tioram. 
Agus  fad  nan  ochd  ceud  deug  bliadhna  a  dh' 
fhalbh,  cha  robh  e,  daonnan,  na  ni  furas  do'n 
Eaglais  Chriosduidh  creidsinn  'san  ni  ionmholta 
sin,  ath-thional  nan  Iudhach,  agus  iomlaineachd 
nan  cinneach,  a  steach.  Ach,  a  thighinn  na's 
faisge,  tha  h-uile  Criosduidh  fa  leth  gu  bhi 
creidsinn  ann  an  Criosd.  'Se  sin,  a  bhi  a'  cur 
muinighin  ann  gu'n  sgrios  e  peacadh  agus  uime 
sin  gu'n  saor  e  'anam.  'Nuair  nach  'eil  aignean 
air  bhoil,  agus  tha  sèimheachd  nèàmhaidh  an 
taobh  a  stigh  dheth,  gheibh  e  an  dleasnas  so  furas 
gu  leòir.  Ach  an  uair  a  dh'  atharraicheas  a'  chilis, 
agus  tha  ana-miannan  air  ghoil,  agus  peacadh  'ga 
thoirt  am  braighdeanas,  bithidh  fònn  eil'  aige,  oir 
'se  bhitheas  e  ag  ràdh,  "  Och  is  duine  truagh  mi ! 

co  a  shaoras  mi  o  chorp  a'  bhàis  so."  Is  dleasnas 
duilich  da  rireadh  a  bhi  creidsinn  an  t-iarrtas  sin 
an  urnuigh  an  Tighearna — "Tabhair  dhuinn  an 
diugh  ar  n-aran  lathail."  Bithidh  d'  aran  air  a 
thoirt  dhuit,  agus  d'  uisge  cinnteach,  is  gealladh 
fior  so,  agus  is  furas  an  ni  e  do  'n  duine  bheartach 
a  chreidsinn,  ach  tha  e  duilich  do  'n  duine  bhochd 
aig  amaibh  earbsa  ri  Dia  air  son  arain  lathail. 
Dearbhaidh  na  buairidhean  so  cho  onarach,  agus 
neo-chealgach  's  a  tha  ar  creideamh.  Ma  dh' 
earbas  sinn  à  Dia  'nuair  tha'r  cùis  cruaidh,  tha 
sinn  a'  cur  spèis  air  'fhocal,  dhilseachd,  agus 
fhireantachd. 

2.  Tha  sinn  gu  bhi  ag  urnuigh  le  irioslachd. 
'Se  'n  gràs  maiseach  so  dlùth-chompanach  creidimh, 
agus  is  ionmhiannaichte  e  do  'n  fhear-aslachaidh 
aig  cathair  nan  gràs,  fiosrach  air  a  pheachdaidhean, 
agus  'fhailingean,  agus  a  laigsean.  'Nuair  a  tha 
sinn  a'  guidhe  tròcair,  cha  'n  urrainn  dhuinn  ar 
toillteannas  a  thagar,  agus,  uime  sin,  feùmaidh  ar 
sùil  a  bhi  air  Sàor-ghràs  a  mhàin.  Tha  lob,  agus 
Isaiah,  agus  Poll  ro-chomharraichte  air  son  an 
irioslachd.  Ged  is  naoimh  iad  de  'n  inbhe  as 
àirde,  chi  sinn  iad  iosal  's  an  duslach  agus  na's 
lugha  na  neoni,  'nuair  tha  iad  'gan  taisbineadh 
fhein  an  lathair  mòrachd  na  Flathanais.     'S  ann 

an  irioslachd  dh'  fheumas  sinn  gabhail  ri  tròcair  ; 
'se  suidheachadh  a  bhuinneas  dhuinn.  Mar  Israel 
'san  fhàsach,  feumaidh  sinn  ar  briaghachd  a  chur 
dhinn,  chum  agus  gu'm  bith  fios  aige,  ciod  a  ni 
e  ruinn.  Feumaidh  sinn  ar  dosachd  mi-nadurra 
a  chur  bhuainn,  agus  ar  mòr-chuis  cuideachd, 
agus  ar  nochdadh  fèin  'na  shcalladh  'nar  mi- 
dhreach  agus  'nar  trùaighe  nàdurra,  chum  agus 
gu'm  faigh  sinn  tròcair  mar  thruaghain  agus 
dhilleachdain.  Chin  an  sealladh  so  a  bhi  againn 
oirnn  fèin,  cha  'n  urrainn  dhuinn  sin  fèìn  iriosl- 
achadh  'san  duslach,  agus  gus  an  irioslaich  sinn 
sin  fèin,  cha  'n  'eil  e  reusanta  gu'n  ruig  leas  siiil 
a  bhi  againn  ri  freagradh.  Tha  Dia  a'  cur  an 
aghaidh  nan  uaibhreach — agus  'se  sin  cliu  gach 
peacach — ach  a'  toirt  gràis  dhaibh-san  a  ta  iriosal. 
Ma  tha  gliocas  coitchionn  air  fhaotainn  'nar  n- 
achanaich,  'se  gràs  cuspair  mòr  ar  n-iarrtais.  A 
nis  cha  'n  urrainn  dhuinn  sin  fhaotainn  gus  a 
bheil  sinn  an  suidheachadh  ceart  chum  a  ghabhail. 
Tha  sinn  'nar  creutairean  neo-fhreagarrach  glè 
thric.  Ni  sinn  urnuigh  air  son  gràis,  ach  tha  sinn 
mi-thoileach  cdl  a  chur  ri  ar  peacanna,  agus  a 
thighinn  a  nuas  cho  iosal  ri  'bhi  faotainn  freagradh, 
mar  an  leanabh  nach  lubadh  a  ghlun  fa  chomhair 
na  Ban-Righ,  aig  iarrtas  an  Righ,  do  bhrigh  agus 

gu  robh  còta  ùr  air;  tha  sinne  mi-dheonach 
dealachadh  ri  'r  n-iodhalan,  agus  aideachadh  nach 
'eil  'nar  dleasnasan  eadhon  ach  na  luideagan  'na 
shealladh. 

3.  Tha  sinn  gu  bhi  ag  urnuigh  le  gradh.  Tha 
Dia  a'  tarruinn  a  shluaigh  le  cordaibh  gràidh, 
agus  tha  so  'gan  cumail  ri  dleasnas,  ged  tha  'n  dàil 
fada.  Dh'  èignicheadh  fein-ghràidh  sinn,  mar  th- 
ionnsgnadh  'san  t-saoghal  nàdurra,  gu  teicheadh 
o  Ghrian  na  Fireantachd,  a  dh'  iarraidh  sonas  's 
na  creutairibh.  Ach  tha  gràdh  diadhaidh  'gar 
dlùth-tharruinn  gu  tobair  aoibhneis  agus  soluis, 
chum  agus  gu'm  bidh  sinn  air  ar  n-ùrachadh,  agus 
air  ar  soillseachadh,  le  'ghathan  aoibhinn.  Cha 
thogradh  dill  an  gràdh  so,  ni  mo,  is  àrd-thoil- 
eachadh  gun  seadh  e.  Is  e,  dèigh  reusanta,  agus 
ghlàn,  agus  neamhaidh,  air  am  Bhith  as  àirde 
tha'nn.  Tha  e  fior  nach  'eil  am  faireachadh  so 
daonnan  aig  sluagh  an  Tighearn  'nan  anam.  Tha 
'm  buairidhean  a'  toirt  ionnsuidh  orra,  agus  tha 
am  miann  mi-rianail  ftin  gu  trie  a'  briseadh  an 
sith.  Tha  so  a'  cur  bacadh  air  gradh  Dhè,  agus 
a'  deanamh  an  anama  mi-shona.  Ach  tha  cheart 
mi-fhoisealachd  so  a'  dearbhadh  dhaibh,  gu  bu 
ghràdh  fiorghlan,  agus  treidhireach  an  gradh-sa. 
Tha  leabhar  nan  Salm  ag  aithris  gu  mineatach 

faireachduinn  an  anama  ghràsmhoir  a;  ploscart- 
aich  an  dèidh  Dhè  ar  chàll.  Agus  mur  'eil  iad  a' 
fàs  an  co-fhurtachd,  agus  an  aoibhneas,  tha  iad 
co  dhiii  a'  fas  an  irioslachd  agus  an  umhlachd 
agus  an  fèin-aicheadh;  agus  tha  iad  so  nan  toradh 
air  gràdh  Dhè  cho  fior  ri  faireachduinn  sòlasach 
na  lasair  nèimhidh  sin.  A  nis  'san  urnuigh  tha 
sìnn  gu  bhi  ag  oidheirpeachadh  co-dhiù,'  ar  n- 
anama  a  thogail  gus  an  ghràdh  so.  Faodaidh 
a  bhuadhan  foirfe,  agus  ion-ghràdhach,  ar  cridh- 
eachan  a  thàladh.  Is  gràdh  Dia.  Is  toigh  leis 
tròcair;  cha  'n  'eil  tlachd  aige  ann  am  bàs  an 
aingidh ;  tha  e  'deanamh  maith  agus  tha  'thròcair 
chaomh  thar  uile  ghniomharaibh ;  is  E  fear 
èisdeachd  urnuigh,  agus  ma  dh'  iarras  neach 
gliocas,  bheir  E  do  gach  neach  gu  pailt,  agus  cha 
dean  E  maoidheamh.  A  nise  bu  chòir  divan 
smuain,  gu'n  toir  Dia  dhuinn  a'  ni  a  dh'  iarras 
sinn,  ma  tha  sinn  a'  creidsinn,  ar  gràdh  a  tharruinn 
air  dhòigh  iongantach.  Ma  chluinneas  sinn  mu 
dhuine  maith  a  tha  làn  caoimhneis,  agus  ùllamh 
gu  'chaoimhneas  a  bhuilleachadh  air  gach  neach 
a  thagras  air  son  cuideachaidh,  tha  so  'gar  misn- 
eachadh  gu  iarraidh  uaithe.  Tha  'chliù  toirt  oirnn 
a  ghradhachadh,  agus  tha  am  muinighin  tha 
sinn  a'  cur  ann  a'  cosnadh  a  chridhe  bàigheil  gu 

tuilidh  agus  tuilidh  a  dheanamh  air  ar  son.  Cuire- 
amaid  bhuairm  ar  teaganna,  agus  deanamaid 
urnuigh  le  gràdh. 

4.  Tha  sinn  gu  bhi  ag  urnuigh  le  faire.  Ged 
tha  amannan,  agus  àitean,  sonraichte  aig  a' 
Chriosduidh  gu  bhi  ag  aoradh,  cha  'n  'eil  e  air 
a  cheangal  sios  ri  am  no  àite.  Tha  e  gu  bhi 
togail  suas  a  lamhan  naomha  anns  gach  àite  gun 
chorruich  agus  gun  theagamh.  'Se  'n  cridhe 
ionad  dealbh  na  h-urnuigh,  agus  mar  sin,  tha  'n 
Criosduidh  a'  coisrigeadh  a  chridhe  do  Dhia  an 
t-eas-meadhon  obair  shaoghalta.  Tha  e  air  a  ràdh 
mu  na'  priamh-athraichean  gu'n  do  ghluais  iad 
maille  ri  Dia,  agus  air  an  aobhar  sin  gu'n  robh 
gach  àite  'na  ionad  dùinte,  coisrigte,  dhaibh. 
Tha  daoine  maith  ag  aoradh  an  teampull  mhòir 
an  domhain,  agus  air  an  aobhar  sin,  tha  iad  air  am 
faichill  an  aghaidh  teannaidh  gach  aon  pheacaidh. 
Feumaidh  sinn  a  bhi  air  ar  faire  air  gluasadan  agus 
gniomhara  ar  cridheachan  fèin,  chum  agus  gu'm 
bidh  iad  air  an  gleidheadh  saor  o  pheacadh.  Mur 
'eil  iad  air  an  dion,  tha  sinn  am  mòr  chunnart 
peacachadh  'sa  chràbhadh  as  ro-shòlaimte,  mar  's 
na  suidhichean  beatha  as  dripeile.  Chuala  mi 
mu  dhuine  aim  an  cleachdadh  aoraidh  a  leig  le 
shùilean  a  dhol  air  seachran  gus  an  do  thuit  e 

ann  a'  gaol  air  òighe.  'Na  dhèidh  sin  phòs  e  i, 
ach  dhearbh  i  bhi  na  crann-ceusaidh  dha.  Agus 
ged  dh'  fhaodadh  e  bhith  'na  dhuine  maith,  gidh- 
eadh,  cheudaich  Dia  a'  ni  so  tachart,  chum,  faod- 
aidh  e  bhitb,  gu  pheanasachadh  air  son  a  chin-faire 
'na  dhleasnas.  Ma  leigeas  sinn  le  ar  cridheachan 
ruith  an  dèidh  cuspairean  saoghalta,  an  àm  urnu- 
igh, faodaidh  Dia  bhi  air  a  bhrosnachadh  cuspa- 
irean ar  n-ana-mianna  thoirt  dhuinn,  agus  caoile 
a  chur  a  dh'  ionnsuidh  ar  n-anama.  Fhuair  na 
h-Israelich  na  gearra-ghoirtean,  ach  cha  b'  fhada 
gus  an  d'  f  has  iad  sgith  dhiubh ;  agus  faodaidh  so 
tachart  dhuinne  ma  shuidhicheas  sinn  ar  cridh- 
eachan air  cuspairean  neo-tharbhach.  Agus  mar  so 
is  èigin  dhuinn  faire  a  dheanamh  thairis  air  ar 
conaltradh,  agus  air  ar  caithe-beatha.  Is  minic  a 
mhill  comhradh  faoin,  agus  luaineach,  àoradh  a' 
Chriosduidh.  Bu  choir  dhuinn  faire  a  chur  air  ar 
teangana,  oir  tha  ar  Tighearn  ag  ràdh  ruinn  gu 
feum  sluagh  cunntas  a  thoirt  air  gach  cainnt  f  haoin 
aig  là  a'  bhreitheanais.  Ann  a'  lionmhoireachd 
briathar  tha  trie  peacadh.  Agus  mar  is  èigin 
dhuinn  faire  a  chur  air  ar  cridheachan  agus  air  ar 
teangana,  feumaidh  sinn  mar  an  ceudna  faire  a 
chur  air  ar  caithe-beatha,  chum  agus  nach  dean 
sinn  ar  n-àoradh  neo-bhrigheil  agus  ar  n-urnuighean 

neo-eifeachdach.  Ma  thuiteas  baraille  de  'n  deoch 
as  treise,  air  an  talamh,  air  neo  ma  thuiteas  an 
deoch  :san  abhainn  agus  a  ghiulainear  leis  an 
t-sruth  i,  tha  i  càillte.  Is  co-ionnan  d'ar  n-urnu- 
ighean,  mur  a  cuir  sinn  faire  air  ar  cridheachan 
agus  air  ar  caithe-beatha.  Thighearna,  bi  'na 
t-urras  chum  ar  maith,  agus  gabh  sinn  a  steach  fo 
do  dhidean ! 

5.  Tha  sinn  gu  bhi  ag  urnuigh  le  liosdachd 
agus  buannachd.  Tha  Criosd  luachmhor;  tha 
creideamh  luachmhor  ;  tha  gràs  luachmhor,  agus 
ma  tha  sinn  liosdach  agus  a'  buannachadh  'n  ar 
iarrtasan,  tha  so  a'  foillseachadh  gu  bheil  sinn  a' 
cur  a'  luach  a  bu  choir  dhuinn  air  Criosd  agus  a 
ghràs.  Tha  cuid  a'  nochdadh  ceangal  ri  creid- 
eamh, ach  an  uair  nach  'eil  iad  a'  faotainn 
an  sasachadh  sin  ann  ris  an  robh  sail  aca,  pillidh 
iad  air  an  ais  ri  an  ana-miannaibh.  Cha  'n  'eil 
am  manna  'gan  sasachadh,  agus  a  rithisd  theid  iad 
air  ais  gu  potaibh  feola  na  h-Eiphit.  Cha  cheanns- 
aich  aon  bhuaidh  am  peacadh.  Ghabh  a  f  hreumh 
bun  cho  domhain  'nar  nàdur  agus  gu  feum  sinn 
iomadh  cath  a  chur,  mu  's  bidh  e  air  a  spionadh 
gu  h-iomlan  a  bun.  An  dèidh  ar  n-oidheirpean 
uile  chi  sinn  gu  bheil  an  Canaanach  fathast  san 
tìr.  Ged  dh'  fhaodas  claidheamh  an  Tighearn' 

agus  Ghideoin  teicheadh  a  chur  air  armailtc  nan 
coimheach,  tha  am  feachd  a  dh'  fhanas  gu  leòir 
gu'r  n-anam  a  chur  fo  thuirse.  Ach  feumaidh 
sinn  ar  cothroman  a  chur  gu  buil  mhaith,  ged  a 
bhitheamaid  farm,  agus  ar  cuideachadh  air  son  so, 
feumaidh  e  a  bhidh,  o  na  beanntaibh  siorruidh. 
Champaich  Israel  iomadh  uair  'san  fhàsach,  agus 
na  d'  fhan  iad  aig  an  àite  campaichidh  mu 
dheireadh,  cha  deach  iad  thar  Iordan,  agus  cha  do 
ghabh  iad  seilbh  air  a'  chriomag  a  b'  fhearr  de  thir 
a'  gheallaidh.  Bha  Sion  'na  samhlachas  air  nèamh. 
Dh'  fheumadh  na  h-Israelich  an  nochdadh  fein  tri 
uairean  'sa  bhliadhna  aig  na  fèilltean  sòlaimnte  an 
Ierusalem.  Tha  Salmadair  aims  a'  cheithir  fichead 
Salm  'sa  ceithir  ag  radh  gu'ri  deach  cuid  dhiubh 
troimh  ghleann  Baca,  a  tha  mòran  mhuinntir 
fhoghluimte  a'  cumail  a  mach,  a  tha  eadar 
beanntan  Lebanoin  tuath  air  Iudea.  Ma's  hor 
so,  bha  aca  a  dhol  air  turus  fada,  agus  air  an 
aobhar  sin  chaidh  iad  o  neart  gu  neart,  agus  o  aon 
àite  ùrachaidh  gu  àite  ùrachaidh  eile.  Ach  cha 
'n  fhaodadh  iad  stad,  oir  bha  Dia  nan  Dia  gu 
bhi  air  fhaicinn  an  Sion,  agus  bha  iadsan  gu  bhi 
air  an  nochdadh  'na  lathair.  Cha  'n  f  haod  sinn  air 
an  aobhar  sin  stad,  oir  ma  fhuair  sinn  blasad  air 
sòlasan  creidimh,  thig  oirnn  a  dhol  air  adhart  air 

ar  turus.  Tha  na  sòlasan  sin  air  an  rùnachadh 
chum  ar  n-ath-bheothachadh  air  ar  slighe  'sa 
bheatha  so  gus  an  ruig  sinn  fadheòidh  an 
Ierusalem  nèimhidh.  Gus  an  tachair  so,  tha  sinn 
a'  seasamh  ann  an  feum  air  gràs  chum  ar  giulan 
air  aghaidh,  agus  cumaidh  so  sinn  daonnan  ag 
urnuigh  gus  an  uair  'san  glac  sinn  crùn  na  beatha. 
Mar  a  bhitheas  sinn  a'  dliithachadh  air  a'  bhaile 
naomh,  bithidh  creideamh  a'  toirt  dhuinn  plathadh 
dheth  an  drasd  agus  a  rithisd ;  agus  tha  so  'gar 
misneachadh  gu  dhol  air  adhart  air  an  t-slighe.  Is 
e  crioch  na  h-urnuigh  an  t-anam  a  naomhachadh, 
agus  ar  toirt  air  ais  gu  iomhaigh  Dhè.  Feumaidh 
sinn  air  an  aobhar  sin  a  bhi  dìchiollach  le  'r 
cothrom  chum  agus  nach  caill  sinn  ar  saothar,  ach 
gu  faigh  sinn  ar  tuarasdal  iomlan.  Ma  tha  miann 
againn  air  naomhachd  cha  'n  urrainn  dhuinn  stad. 
Ma  bhlas  sinn  air  bagaidean  Escoil  geuraichidh  so 
ar  call  gu  tuilleadh,  agus  misnichidh  e  sinn  gu 
dhol  an  àird  agus  an  tir  a  shealbhachadh.  Tha  'n 
t-eadar-dheallachadh  so  eadar  an  Canaan  talmhaidh 
agus  an  Canaan  nèimhidh.  Anns  a'  Chanaan 
thalmhaidh  chuir  Israel  mòran  chathan,  ach  tha 
againn  ris  gach  cath  a  chur  air  an  taobh-sa  de 
Iordan.  Do  bhrigh  agus  gu  bheil  so  fior,  cha  ruig 
leas  sùil  a  bhi  againn  ri  fois  f  hada  o  'n  namhaid. 

Bheir  e  cath  dhuinn  an  so  do  bhrigh  agus  gu 
bheil  fhios  aige,  'nuair  a  ruigeas  sinn  iomall  criche 
an  Canaain  nèimhidh,  gu  bheil  sinn  aig  an  àm  sin 
aig  ar  suaimhneas  siorruidh.  Gus  an  tachair  so, 
tha  sinn  a'  seasamh  am  feum  air  urnuigh.  Feumaidh 
sinn  air  an  aobhar  sin  buannachadh  le  liosdachd, 
agus  urnuigh  a  dheanamh  gun  sgur. 

III.  i.  Tha  mi  'nise  dol  gus  an  treas  puing  a 
bha  'na  mo  bheachd—  buannachd  agus  èifeachd 
urnuigh.  Tha  'n  Criosduidh  cosmhuil  ris  a' 
cheannaiche  a  ni  malairt  le  iomadh  long.  Tha 
sinn  gu  bhi  'deanamh  urnuigh  leis  gach  uile  ghne 
urnuigh  agus  asluchuidh.  Mar  is  mò  a  bhitheas 
sinn  air  ar  cleachdadh  an  urnuigh,  agus  a  bhitheas 
sinn  air  ar  gnathachadh  'sa  mhalairt  nèimhidh 
sin,  's  ami  as  mò  a  mheudaicheas  ar  saoibhreas 
spioradail.  Agus  ged  a  bhitheas  sinn  uairean  dhe 
'n  bheachd  gu  bheil  ar  n-urnuighean  air  an  di- 
chuimhneachadh,  mur  'eil  iad  air  chàll,  pillear 
iad  d'  ar  n-ionnsuidh  fadheòidh  luchdaichte  le 
'riadh.  'Se  'n  Criosduidh  tha  ri  urnuigh,  an 
Criosduidh  tha  fàs,  agus  tha  'n  t-aobhar  soilleir. 
Tha  'urnuigh  'fosgladh  geataichean  Pharais,  agus 
a'  toirt  a  nuas  na  beannachdan  air  'anam.  Le 
urnuigh  tha  peacadh  air  a  chlaoidh,  agus  gach 
suibhilc  agus  gràs  air  altrum  agus  air  a  ghràdh- 

achadh.  Tha  urnuigh  coltach  ris  a'  ghanmhaich 
shligeach.  Gearraidh  i  as  a'  fraoch  agus  a'  fèur 
fiadhaich  agus  bheir  i  air  an  f  hèur  mhilis  agus  an 
neoinean  fàs.  'Nuair  tha  i  air  a  sgaoileadh  air  an 
talamhj  giulainidh  ebàrtròm  fad  iomadh  bliadhna. 
Ach  a  chum  gu  bidh  i  chum  maith  feumar  a 
sgaoileadh  air  an  talamh,  agus  a  chum  gu'm  bidh 
an  urnuigh  èifeachdach  feumaidh  i  a  dhol  a  steach 
'sa  chridhe,  agus  feumaidh  sinn  a  bhi  ann  an 
spiorad  na  fior  dhiadhachd.  'S  e  an  urnuigh  a' 
mheadhon  mhòr  chum  am  peacadh  a  chlaoidh. 
Tha  'n  Criosduidh  a'  cluinntinn  a  dhleasnas  agus 
cunnart  a'  pheacaidh  am  focal  Dhè.  Tha  so  'ga 
chur  an  aghaidh  a'  pheacaidh,  agus  'ga  chur 
ri  stri  'na  aghaidh  le  uile  chumhachd.  Is  iomadh 
stri  a  ni  e,  ach  tha  iad  uile  neo-eifeachdach  oir 
bithidh  e  fiosrach  air  gu  bheil  am  peacadh  ro-làidir 
air  son  a  dhleasnas  cràbhach,  agus  uil'  oidhirpean 
fein.  Feumaidh  e  amharc  na  's  àirde  agus  air  an 
aobhar  sin  thèid  e  le  uallach  gu'  fhàgail  aig  bonn 
a'  chruinne-cheusaidh.  Tha  e  air  iarraidh  air 
amharc  ris  an  t-Slanuighear ;  tha  e  'deanamh  so 
agus  a'  faotainn  furtachd.  Tha  'n  sealladh  a' 
leaghadh  a  chridhe  ionnas  gu  bheil  e  fuathachadh 
a'  pheacaidh.  A  ni  a  dh'  oidhirpich  a  dhle- 
asnasan,  agus  inntinn,  agus  a  bhòidean  ach  gu  'n 

thairbh,  tha  e  'nise  air  a  choithlionadh  dha. 
Fhuair  e  neart  an  aghaidh  peacaidh,  tha  e  faotainn 
beatha  'san  dleasnas,  agus  tha  e  gu  sùnntach,  agus 
gu  cridheil  a'  deanamh  umhlachd.  Tha  e  'faotainn 
o  Chriosd,  agus  Uaithe-san  a  mhàin,  a  ni  nach 
faigheadh  e  arm  fein— neart  an  aghaidh  gach 
uile  pheacaidh.  Faodaidh  esan  a  radh  mu  mheadh- 
onan,  agus  mu  dhleasnasan  mar  a  thubhairt  a' 
duine  'san  t-soisgeul,  'nuair  a  labhair  e  mu  leanabh 
— Thug  mi  e  dh'  ionnsuidh  do  dheisciobuil,  agus 
cha  b'  urrainn  iad  a  leigheas.  Tha  'n  Slanuighear 
'ga  leigheas  gu  h-iomlan  air  ball.  'S  e  Slanuighear 
cul  taic  na  h-urnuigh,  agus  tha  esan  a'  lagachadh, 
agus  mu-dheireadh,  a'  sgrios  a'  pheacaidh  gu 
buileach.  Agus  a  thaobh  deagh-bheus  agus  gràs 
tha  bhuaidh  mar  buaidh  a'  bhraoin  mhin.  Tha 
esan  a'  dusgadh,  agus  tha  analachaidh  an  Spioraid 
ag  urachadh  agus  a  beothachadh  deagh-bheusan. 
Faodaidh  an  Criosduidh,  mar  Teadar  aig  àm 
àraidh,  a  bhi  aig  iomramh  fad  oidhche  le  ràmh  na 
h-oidheirp  gun  chomhnadh,  ach  aig  briseadh  na 
faire,  thig  a  Shlànuighear,  agus  tha  sheol  làn. 
Cosmhuil  ris  a'  mhanna  timchioll  a'  chaimp,  tha 
buaidh  an  Spioraid.  'Se  dleasnas  urnuigh  a 
thional.  Mar  na  h-Israelich  roimhe,  tha  moran 
naimhdean  aig  a'  Chriosduidh,  agus  ma  thèid  e 

'nan  aghaidh  mar  a  rinn  iadsan  'nuair  nach  'eil 
an  Tighearn  leis,  geillidh  e,  agus  bithidh  e  air  a 
rùag.  Dh'aindeoin  'de  shaolas  neach  eile  de 
urnuigh  tha  i  toirt  air-san  a  shuil  a  bhi  ri  Cathair 
nan  gràs.  Aig  gach  brais-thachartas  chaidh  cloinn 
Israel  a  dh'  ionnsuidh  a'  phailliunn,  agus  dh' 
amhairc  iad  ris  a'  neul,  agus  mar  so  dh'  fheumas 
sinn  cinneachadh  mar  Chriosduidhean. 

2.  Cha  'n  'eil  ni  sam  bith  air  aicheadh  air 
urnuigh  dhùrachdach  agus  chreidmheach.  Tha 
'sgriobtur  ann  an  iomadh  àite  a'  dearbhadh  so. 
Rinn  Abraham  urnuigh  air  son  ni  mi-choltach ; 
chried  e,  agus  fhuair  e  'iarrtas  agus  sonas  a 
chreidimh.  Ghleac  Iacob  ri  aingeal,  ghuil  e  agus 
dh'  asluich  e  agus  choisinn  e  a  phuing,  oir  bha 
cumhachd  aige  mar  uachdaran  ri  Dia  agus  ri 
daoinibh.  Dhùin,  agus  dh'  fhosgail,  Eliah 
uineagan  nèimh  ;  ni  bu  trice  na  aon  uair  thionnd- 
aidh  Maois  air  falbh  o  'n  t-sluagh,  breitheanas, 
a  chaidh  a  bhagradh.  Tha  sinn  a'  leughadh  's  na 
sgriobtuiribh  mu  thimchioll  cuid  a  fhuair  an  iarrtas 
ged  bha  Dia  mar  gu'm  bitheadh  e  'g  an  cur 
uaithe,  agus  'ga  nochdadh  fèin,  mar  gu'm  bitheadh 
e,  'g  an  aicheadh.  Thachair  so  do  na  h-Israelich 
fo  Mhaois — Ecsodus  xxxhi. — agus  fo  na  Breith- 
eamhnan — Breitheamhnan  x. — agus  do  'n  Bhan- 

Chanaanach  agus  cuid  eile.  'Nuair  a  dh'  irioslaich 
Iehosaphat  agus  a  shluagh  iad  fein  an  lathair  Dhè, 
fhuair  e  freagradh  iongantach  do  dh'  urnuigh, 
agus  fhuair  e  buaidh  iomlan  thairis  air  a  naimhdean 
gun  chogadh  a  dheanamh.  An  àm  leanabachd  na 
h-Eaglais'  fhuair  am  feachd  tairneanach  freag- 
radh comharraichte  do  'n  urnuigh,  a  dh'  fhaodar 
a  ghabhail  mar  eadraiginn  o  Dhia,  agus  anns  gach 
linn  de  'n  eaglais  dh'  fhaodar  freagraidhean  son- 
raichte  do  dh'  urnuigh  a  thional,  na  b'  èiginn  sin. 
Ach  an  so  faodaidh  e  bhi  feumail  dà  choire  a 
chuirear  as  leth  an  teagaisg  so  a  fhreagradh. 

(i)  Nach  robh  urnuighean  dhaoine  maith  daonn- 
an  air  am  freagradh. 

(2)  Nach  'eil  a  leithid  sin  a  shamhla  èifeachd 
urnuigh  an  diugh  ri  f  haicinn. 

(1)  A  thaobh  a'  cheud  choire,  tha  e  gle  fhior 
nach  robh  urnuighean  dhaoine  maith  daonnan 
air  am  freagradh  gu  litireil,  ach  bha  iad  air  am 
freagradh  a  reir  aobhair  an  urnuighean,  ni  a  b' 
fhearr  dhaibh  fèin,  agus  bha  na's  mo  a  reir  glòire 
Dhè.  Ghuidh  Abraham  air  son  Ismael,  agus  tha 
e  air  a  fhreagradh  an  Isaac.  Ghuidh  Maois 
faotainn  a  steach  a  thir  Chanaain,  ach  bha  e  air 
a  ghiulan  gu  nèamh,  de  'n  robh  Canaan  ach  'na 
shamhla.  Ghuidh  Daibhidh  air  son  a  leinibh  tinn, 

agus  tha  e  air  a  fhreagradh  an  Solamh.  'S  na 
h-aitibh  sin  tha  Dia  a'  freagairt  urnuigh,  ged  nach 
ann  a  rèir  an  doigh  fein.  Tha  'n  Criosduidh  's  na 
sgriobtuiribh  air  a  shamhlachadh  ri  ceannaiche. 
A  nis  faodaidh  ceannaiche  airgiod  a  chur  a  dh' 
ionnsuidh  caraid  an  dùthaich  f  had  as  a  cheannach 
ghoireasan  dha.  Ceannaichidb,  gun  teagamh,  an 
caraid  deagh  ghoireasan,  ged  nach  iad  an  dearbh 
sheors'  a  dh'  iarr  e.  Chi  e  co-dhiu  gu'n  do 
cheannaicheadh  na  goireasan  a  chuireadh,  saor, 
agus  gu'm  buannaich  e  gu  mòr  orra  'gan  reic  aig 
a'  bhaile.  Ge  b'  e  dh'  iarras  sinn,  'sann  aig  ar 
Fear-tagraidh  mòr  is  fhearr  fios  ciod  is  fhearr 
dhuinn  agus  sin  bheir  e  dhuinn,  chum  mar  so  gur 
e  th'  ann  diùltadh,  freagradh  tròcaireach. 

(2)  A  thaobh  an  dara  coire  nach  'eil  a  leithid 
sin  a  shamhla  èifeachd  urnuigh  ri  fhaicinn  an 
diugh,  faodar  a  ràdh,  ged  is  teirc  an  aireamh 
dhaoine  maith  cho  saoibhir  ri  Abraham,  lob  agus 
Righ  Solamh,  tha  ann  aig  a  cheart  àm  so,  tha 
air  aghaidh  na  talmhainn  daoine  saoibhir  agus 
diadhaidh.  Agus  ged  is  teirc  na  daoine  aig  a 
bheil  a  leithid  a  chreidimh  ri  Abraham,  agus 
Maois,  agus  Eliah,  tha  anns  gach  linn,  daoine 
ann  ro-shonraichte  anns  a'  ghràs  cheudna  so.  Tha 
daoine  ann  fhathast,  tha  gleac  aig  Cathair  nan 

gràs.  Tha  e  fior  nach  urrainn  dhuinn  ùa.ill  a 
dheanamh  ann  a  'miorbhuilibh,  ach  cha  'n  'eil  iad 
nan  comharradh  a  dh'  fheumas  a  bhi  aig  an 
Eaglais.  Oir  tha  freagradh  spioradail  mòran  na's 
brighmhoir  dhi  na  na  h-uile  iongantasan  ann  an 
Zoan  agus  aig  a'  Mhuir  Rhuadh,  agus  am  fàsach 
Arabia.  Ghuil  cuspairean  cràbhach,  iomadh  uair, 
ri  Dia  as  leth  a'  chuid  de  'n  dlùth  luchd-dàimh, 
agus  an  luchd-eòlais  a  bha  ag  aoineagraich  'sa 
pheacadh,  agus  bha  na  freagraidhean,  a  thugadh 
dhaibh,  ro  iongantach.  Fhuair  Monica  mathair 
Augustine  agus  mòran  eile  freagraidhean  d'an 
urnuigh.  Is  iomadh  pàrant  agus  càraid  dhiadhaidh 
a  chunnaic  an  clann  's  an  luchd-eòlais  a'  pilleadh 
ri  Dia,  mar  chaoraich  chàillte  ris  a'  chrò,  agus  a 
dh'  aidich  gu  'n  d'  fhuair  iad  freagradh  tròcaireach. 
'Nise,  tha  iompaichidhean  ri  Dia  nan  freagradh 
na's  comharraichte  na  leigheas  an  lobhair,  no 
tabhairt  seallaidh  do  'n  dàll.  Agus  beannaichte 
gu'n  robh  Dia  is  urrainn  do  'n  eaglais  a  leithid  sud 
a  mhiorbhuilean,  agus  a  leithid  a  fhreagraidhean 
urnuigh  a  nochdadh  dhuinn. 

3.  Chi  sinn  èifeachd  na  h-urnuigh  o  na  leanas. 

(1)  Ni  creideamh  dh'   aindeoin  cho  lag  greim  ar 

Uile-chumhachd.      (2)  Is  e  urnuigh  dleasnas  a  dh' 

àithneadh,    agus    ris    a    bheil    gealladh    freagraidh 

ceangailte.     (3)    Ni  urnuigh  m   sam  bith  ach   a' 
ni  tha  eu-comasach. 

(1)  Ni  creideamh  greim  air  Uile-chumhachd. 
Tha  fhios  againn  gu  cinnteach  gu'n  do  chleac 
Dia  gu  trie  innealan  gle  lag  chum  mòr  nithe  a 
thoirt  gu  buil.  Ach  thilg  an  t-inneal  anmhann,  lc 
creideamh  beag,  e  fèin  air  Dia  agus  dh'  oibrich  a 
lamh-sa  slàinte.  Bha  Gideon  fo  eagal  mòr  agus 
cha  robh  aige  dh'  innealan,  ach  pigidh-uisge  agus 
lòchran,  agus  gidheadh,  chuir  e  ruaig  air  feachd 
mòr  Mhidiain,  le'  a  mhàin,  claidheamh  an 
Tighearn'  agus  Ghideoin,  a  ghlaodh.  'Nise  tha 
sgriobtuir  Ian  de  leithid  sin  a  shamhla.  Tha 
truailleachdan  a'  chridhe,  agus  buairidhean  Shatain 
agus  an  t-saoghail  do-labhairt  cumhachdach.  'Se 
amharc  ris  a'  chrann-cheusaidh  an  dòigh  air  buaidh 
a  thoirt  orra.  Gidheadh  chuireadh  an  dòigh  so 
an  suarachas  le  na  daoine  inbheach,  agus  glic, 
agus  ealanta,  ged  is  e  so  a'  meadhon  air  uim- 
eachadh  a  chum  daingnich  Shatain,  agus  a 
chumhachd  an  cridheachan  chloinn  nan  daoin',  a 
sgrios.  Leighis  e  miltean  agus  muillionan  de  'n 
chinne  dhaoin'.  'Nise  tha  'bhuaidh  leighis  so  cha 
'n  ann  an  creidimh  fein,  ach  an  Ceannard  mòr  a' 
chreidimh.  Chunnaic  mi,  'san  ealain-chèirde,  aon 
fhuiltean  a'  tionndaidh  cuibhle  bheag,  agus  a' 

chuibhle  sin  a'  tionndaidh  cuibhle  eile,  chum  agus 
gu  'n  do  thogadh  cudthrom  glè  mhòr,  agus  ro 
throm  gu  mòr,  air  son  neirt  an  f  huiltein.  Thubh- 
airt  Fear-eòlais  ainmeil  àraidh  na  faigheadh  e 
àite  air  an  seasadh  e  gu'n  gluaiseadh  e  an  saoghal. 
'Nise  is  fior  e,  agus  chaidh  a  dhearbhadh  iomadh 
uair,  'nuair  a  gheibh  creideamh  gealladh,  agus 
bonn-seasamh  ann  an  focal  Uhè,  gu  'n  gluais,  agus 
gu  'n  do  ghluais  e  an  saoghal.  Chrith  e  riogh- 
achdan,  thug  e  buaidh  air  naimhdean,  thioramaich 
e  aibhnichean,  agus  mhùch  e  teine  'n  athair. 
Rinn  e  na's  mò  na's  urrainn  a  bhi  air  innseadh. 
Chrath  e  geataichean  na  h-ifinnn,  bhuadhaich  e 
air  ana  -  miannaibh  dhaoine,  thug  e  air  ais 
priosanaich  an  dòchais.  Thug  creideamh  sèamh- 
achd  do  'n  inntinn,  agus  sith  agus  fois  do  'n 
chridhe,  agus  iarraidh  creideamh  air  an  ànradh 
agus  a'  bhoil  a  bhi  'nan  tosd.  Bheir  aon  shealladh 
air  an  t-Slanuighear  buaidh  air  cumhachd  peacaidh. 
Tha  e  a'  cur  ioc-shlaint  Ghileaid  ris  an  anam 
agus  'ga  leigheas.  (2)  'Se  urnuigh  dleasnas  a 
dh'  àithneadh  agus  ris  a  bheil  gealladh  freagraidh 
ceangailte.  An  dèidh  do  Dhia  an  gealladh  mòr 
sin  a'  thoirt  d'  an  fhaidhe — Eseciel  xxxvi.  25 — 
cho-dhùin  e  le  'dheanamh  cinnteach  dhaibh, 
"  Bithidh  mise  fathasd  air  m'  iarraidh  'san  ni  so 

le  tigh  Israeil,  a  chum  a  dheanamh  air  an  son." 
Tha  ar  Tighearn  ag  iarraidh  oirnn  iarraidh  agus 
gu  'm  bidh  e  air  a  thoirt  dhuinn,  agus  a'  deanamh 
cinnteach  dhuinn  gu  'n  thoir  e  an  Spiorad  Naomh 
dhaibh-san  tha  ag  urnuigh  air  son  'uachdranachd. 
Is  e  focal  agus  gealladh  Dhè  tha  'cur  brigh  'san 
urnuigh.  Chuir  Dia  air  tùs  sultaireachd,  air  neo 
buaidh  fàis,  'san  talamh  chum  giulan  luibhean, 
agus  craobhan,  agus  feur,  agus  core — Genesis  i.  n, 
12 — agus  do  bhrigh  na  buaidh  so  tha  'n  talamh  a' 
toirt  fàs  agus  a'  tighinn  fo  bhlàth.  Ged  tha  duine 
a'  deanamh  a  dhleasnas  ag  àiteachadh  na  talamhain, 
cha  'ne  a  shaothair-sa  ach  beannachd  Dhè  air  tùs 
a  tha  toirt  air  cinneachadh.  Agus  mar  an  ceudna, 
is  e  focal  agus  gealladh  Dhè  tha  toirt  èifeachd  do 
'n  urnuigh.  Ma  ni  sinn  ar  dleasnas,  cha  'n  'eil  an 
teagamh  is  lugha  nach  bidh  urnuigh  air  a  freagar. 
(3)  Ni  urnuigh  ni  sam  bith  ach  a  ni  tha  eu- 
comasach.  Tha  'n  Criosduidh  ann  fein  'na 
chreutair  bochd,  lag  agus  anmhann,  ach  na' 
bitheadh  fhios  aig  air  cumhachd  na  h-urnuigh, 
bhitheadh  e  air  a  chleachdadh  na  bu  mhò  'sa' 
cheàird  nèimhidh  sin,  na  tha  e.  Gluaisidh  stearsach 
gunna  air  a  losgadh  le  aon  saighdeir-faire,  tùr 
shaighdeirean,  agus  an  àm  cogaidh  cuiridh  aon 
litir  rioghachd  gu  leir  air  ghluasad.  Agus  mar  so 

dh'  fhaodadh  urnuigh  aon  Chriosduidh  gluasad 
a  chur  air  an  Eaglais-chogaidh  gu  h-iomlan.  Bha 
iad  air  ghluasad  aig  Peadar  agus  ma  tha  an 
Eaglais  air  a  gluasad  iarradh  i  a  ni  as  àill  leithe, 
agus  thèid  a  thoirt  dhi.  Faodaidh  a  ni  a  bhi 
mi-choltach,  ach  cha  ghabh  e  bhi  air  àieheadh 
oirre.  Na  'n  oibricheadh  Dia  creideamh  a  dh' 
atharraicheadh  beinn,  thachradh  sin.  Ma  dh' 
iarras  iad  ni  nach  'eil  a  chum  gloir  Dhè,  mar  a  rinn 
an  dà  Abstol  — tha  sin  eu-comasach.  Ach  an  uair 
a  chuireas  iad  cumhachd  na  h-urnuigh  an  sàs  an 
nithibh  eile,  dh'aindeoin  cho  duillich,  agus  mi- 
choltach,  bithidh  an  iarrtasan  air  an  deònachadh, 
agus  Dia  air  a  ghloireachadh  'san  fhreagradh. 

IV.  Nochdaidh  sinn  na  h-aobharan  a  bu  choir 
ar  brosnachadh  chum  urnuigh  a  dheanamh.  Tha 
na  h-aobharan  tha  misneachadh  a'  Chriosduidh  a 
dheanamh  urnuigh  cho  do-aireamh  ri  a  thròcairean. 
Cridhe  taingeil  air  an  dala  làimh  agus  faireachadh 
air  'fheum  air  a'  làimh  eile,  deasaichidh  iad  dha 
argumaidean  gu  leòir,  chum  a  cridhe,  agus  a 
làmhan,  a  thogail  ri  Dia  's  na  nèamhaibh.  Ach  a 
chionn  gu  bheil  an  sgriobtuir  a'  labhairt  rinn  mar 
chreutairean  reusanta,  'san  air  an  aobhar  sin,  tha 
e  air  a  ràdh,  gu  bheil  sinn  air  ar  tarruinn  le  còrdaibh 
duine  agus  ceanglaibh  gràidh.  Cuid  de  na  h- 

argumaidean    a    bu   choir  ar    brosnachadh  a    dh' 
urnuigh. 

(i)  Sochair  agus  èifeachd  na  h-urnuigh.  Giul- 
ainidh  duine  glic  an  t-saoghal,  le  foidhidinn  agus 
fosgailteachd,  innleachd  'sam  bith  a  theid  air 
chois  chum  buannachd  d'  a  nithibh  tiomail,  agus 
ma  chi  e  gu  bheil  an  innleachd  reusonta  agus 
coltach,  cuiridh  e  an  cleachdadh  i.  Agus  an  uair 
a  chi  e  'buannachd,  leasaichidh  e  oirre,  agus 
misnichidh  a'  bhuannachd  so  e  chum  tuillidh 
deuchainn-dearbhaidh.  Agus,  mar  so,  faodaidh 
aon  innleachd  a  thighinn  an  lorg  innleachd  eile, 
gus,  fadheòidh,  am  fàs  e  beartach.  Agus  tha  sinn 
a'  leughadh  'san  sgriobtuir  mu  mhuinntir  tha 
saoibhir  an  creidimh,  agus  b'  e  meadhon  mhòr 
an  saoibhris,  urnuigh.  An  Criosduidh  as  mò  aig 
a  bheil  a  ghràs  as  trice  tha  deiligeadh  an  urnuigh. 
Agus  a'  cheàird  a  rinn  iadsan  saoibhir,  faodaidh  i 
sinn  a'  dheanamh  saoibhir  mar  a'  ceudna.  'Nise 
nan  abradh  ana-creideamh  ris  an  anam  bhochd 
nach  'eil  creideamh  aige,  cionnus  a  rithisd,  a 
chleachdas  'se  e  fein  'san  cheàird  nèimhidh  so. 
Tha  'n  sgriobtuir  ag  ràdh  iarradh  e  gliocas.  'Nise 
ag  iarraidh  gràis  o  Dhia,  ged  nach  b'  urrainn 
duine  ni  sam  bith  a  dheanamh  chum  a  mhi- 
chreidimh   so  a  chrathadh  dh<^&7u?ha  bhitheadh 

e  na  dhiteadh  dha,  ach  is  peacadh  pùiseanta, 
agus  sàruichte  e,  agus  bu  choir  dhuinn  glaodh 
ri  Dia  a  sgrios.  Ma's  àill  leinn  a  rithisd  a  bhi 
saoibhir  ann  an  creidimh  agus  ann  an  gràs 
agus  'san  inntinn-nèimhidh,  bitheamaid  air  ar 
cleachdadh  an  urnuigh,  agus  a'  cur  eòlais  air 
cathair  nan  gràs.  Chi  sinn  'nuair  a  dh'  àiticheas 
duine  an  talamh  gu  'n  giulain  e  toradh  air  choire- 
igin.  Giulainidh  e  luach  a  shaothair  do  'n 
tuathanach.  Ma  tha  achaidhean  bog,  gearraidh 
e  claisean-tiormachaidh  rompa,  agus  ma  tha 
seanna  chraobhan  annta,  gearraidh  e  sios  iad,  agus 
togaidh  e  'm  bun,  agus  bithidh  obair  a  rèir  gne  na 
h-ùir'.  Deanamaid  mar  so  ri  'r  cridheachan,  agus 
uimeachamaid  iad  air  son  pòr  nan  gràs. 

(2)  Bu  choir  buadhan  Dhè  ar  misneachadh  chum 
urnuigh.  Tha  solus  reusain  agus  sgriobtuir  a' 
deanamh  cinnteach  dhuinn  gu  bheil  Dia  ann  agus 
gu'n  còir  dhuinn  aoradh  a  dheanamh  dha.  Air 
an  aobhar  sin  an  ti  a  thig  a  dh'  ionnsuidh  Dhè 
is  èigin  dha  a  chreidsinn  gu  bheil  e  ann  agus  gur 
e  'n  Ti  e  a  bheir  duais  do  'n  dream  a  dh'  iarras  e 
gu  dichiollach.  Is  Cuspair  foirfe  Dia  agus  tarru- 
innidh  a  bhuadhan  maiseach  sinn  chum  gràdh  a 
thoirt  dha  agus  urnuigh  a  dheanamh  ris.  Is  e  cuid 
de  bhuadhan  tròcair  agus  maitheas,  naomhachd 

agus  firinn,  gliocas  agus  cumhachd.  Tha  tròcair 
agus  maitheas  aige,  agus  tha  e  neo-chriochnach 
a  thaobh  nam  buadhan  sin,  oir  tha  thròcair 
mòr  gu  ruig  nan  nèamhan,  agus  tha  mhaitheas 
agus  a  chùram  thairis  air  uiF  oibribh.  Tha 
tròcair  a'  filleadh  innte  truaigh',  agus  cha  b'  urrainn 
truaigh'  a  bhi  gu  'n  pheacadh.  Rinn  am  peacadh 
a  bhi  air  a  cheadachadh  tighinn  a  steach  do  'n 
t-saoghal  mhoralta,  slighe  fhosgladh  do  thaisbin- 
eadh  tròcair,  "  oir  far  an  do  mheudaicheadh  am 
peacadh,  bu  ro-mhò  a  mheudaicheadh  gràs."  Rinn 
tuiteamas  an  duine  slighe  do  ghràdh  Dhè  ann  an 
ullachadh  Slanuighear,  agus  Fear  Cumhachdach. 
'Nise  bu  choir  an  sealladh  so  de  thròcair  Dhè  ar 
brosnachadh  gu  h-iongantach  gu  urnuigh.  Tha 
naomhachd  agus  firinn  aige.  Coisinnidh  sealladh 
de  thròcair  's  an  cheud  àite  ar  gràdh.  Ghinneadh 
sealladh  de  'r  graineileachd,  gu  'n  sealladh  de 
thròcair,  eu-dòchas.  Ach  ag  faicinn  dhuinn,  agus 
ag  creidsinn  dhuinn  'na  thròcair,  tarruinnidh 
sealladh  a  naomhachd  ar  gràdh,  ionnus  gu  'n  iarr 
sinn  a  bhi  cosmhuil  ris.  Ged  is  buadhan  eagallach 
ceartas  agus  naomhachd  Dhè  do  'n  pheacach  neo- 
iompaichte  a'  buadhachadh  'na  pheachdaidhean, 
bheir  'fhirinn,  arm  an  coithlionadh  a  gheallana, 
misneach  do  'n  iompachan.  Tha  'n  fhirinn  a' 

deanamh  cinnteach  dhuinn  gu  'n  do  chuir  Dia  a 
Mhac  a  dh'  ionnsuidh  an  t-saoghail  agus  gu  'n  dh' 
fhuiling  e  air  son  nam  peacach,  agus  gu  bheil  e 
'tairgse  gràis  dhaibh,  agus  nach  bidh  peacach  sam 
bith  a  thig  air  a  thilgeadh  a  mach.  Tha  e  toir 
cuireadh  do  pheacaich  amharc  ris,  agus  gu  'm 
bidh  iad  air  an  tearnadh,  agus  tha  e  'gam  misn- 
eachadh  tagar  air  son  còmhnuidh  an  Spioriad.  Is 
aobharan  brosnachaidh  cumhachdach  iad  so. 
Tha  gliocas  agus  cumhachd  aige.  Tha  sinne  lag 
agus  dorch'  agus  dall,  agus  cha  'n  aithne  dhuinn  ar 
dleasnas  n'  an  t-slighe  air  am  bu  choir  dhuinn 
imeachd,  agus  a  thuilleadh  tha  mòran  naimhdean 
againn  an  co-cheangal  dainghean  chum  ar  cron 
agus  eadhon  ar  sgrios.  O  Chomhf  hurtachd !  gu 
'n  toir  a  ghliocas  an  comhairle  gu  neoni,  agus  gu  'm 
bris  e  cumhachd  na  h-ifirinn,  agus  ar  n-ana- 
mianna,  agus  ar  mi-chreideamh  agus  cumachd  ar 
n-uile  naimhdean  gu  lèir. 

(3)  Bu  choir  na  geallana  nèamhaidh  'san  sgriobt- 
uir  ar  brosnachadh  gu  urnuigh.  Tha  iad  air  an 
sgapadh  troimh  fhocal  Dè,  agus  tha  iad  cho 
iomadach  agus  gu  bheil  iad  co-ionnan  ris  gach 
suidheachadh  'sam  bidh  sinn.  Ruigidh  iad  oirnn 
co-dhiu  tha  sinn  an  staid  iompaichte  no  neo- 
iompaichte.  Tha  e  air  aideachadh  leis  na  h-uile 

dhaoine  gu  buin  na  geallana  do  phobull  an 
Tighearna.  An  urrainn  do  pheacach  gealladh 
a  thagar,  agus  a  bheil  còir  sam  bith  aige  air  so  a 
dheanamh  ?  Tha  'm  freagradh  soilleir.  Tha  còir 
aig  a'  pheacach  a  thighinn  a  dh'  ionnsuidh  an 
t-Slanuighear  agus  creidsinn ;  agus  uile  ghe- 
allaidhean  is  seadh  agus  amen  iad  ann  an  Iosa 
Criosd.  Agus  ma  tha  còir  aig  a'  pheacach  a 
thighinn  a  dh'  ionnsuidh  Chriosd,  tha  còir  aige  air 
gealladh  a  thagar  agus  a  chreidsinn.  Amharc- 
amaid  c'ar  son  a  tha  peacach  a'  tighinn  a  dh' 
ionnsuidh  Chriosd.  Air  son  maitheanais  agus 
glaine.  Tha  'n  fhirinn  ag  ràdh,  "  Crathaidh  mi 
uisge  glan  oirbh,"  "iarraibh  agus  bheirear 
dhuibh."  "  Ma  tha  neach  agaibh  a  dh'  uire- 
asbhuidh  gliocais  iarradh  e  o  Dhia."  'Se  tha  'n 
an  Slanuighear  Pearsa  fhollaiseach — dha  na  h-uile. 
Chaidh  e  suas  air  ionad  àrd,  chum  a  bhi  toirt 
tiodhlacan.  Tha  e  air  àrdachadh  na  Phrionnsa, 
agus  is  urrainn  dha  aithreachas  a  thoirt,  agus 
faodaidh  peacach  sin  a  ràdh  ris.  Faodaidh 
creutairean  euslainteach  tighinn  d'a  ionnsuidh 
le  creideimh  cumanta  'bhi  aca,  agus  faodaidh 
peacach  aslachadh,  le  creideimh  cumanta  a  bhi 
aige,  nach  tilg  e  neach  'sam  bith,  a  thig,  a  mach. 
Air  an  aobhar  sin,  ma  dh'  iarras  sinn  nithean 

tiomail,  no  spioradail,  no  siorruidh,  tha  geallaidhean 
againn  'san  sgriobtuir.  Co-dhiù  tha  'r  staid 
cumanta,  no  neo-chumanta  agus  anabarrach,  tha 
àite  's  na  geallaidhean  dhuinn.  Agus  raur  'eil 
f  hios  againn  ciod  an  gealladh  a  bhuineas  dhuinn  no 
'bheil  àite  ann  an  aon  dhiubh  air  ar  son,  tha  àite 
dhuinn  san  t-Slanuighear  fèin.  Tha  e  fior  nach 
'eil  còir  aig  na  cealgairean  agus  na  creutairean 
neo-iompaichte  a  bhi  co-chur  'gheallaidhean  riutha 
fèin,  ach  ma  chreideas  a  leithid  sin  a  chreutairean 
bagraidhean,  agus  gu'm  faic  iad  an  truaighe  fèin, 
tha  iad  air  a'  misneachadh  gu  bhi  'creidsinn  agus  a 
tagar  na  geallaidhean  a  thugadh  do  'n  mhuinntir 
a  ni  aithreachas  agus  a  philleas  air  an  ais.  Agus  am 
peacach  a  chreideas  e  fèin  a  bhi  mar  so,  tha  e  air 
a  chuireadh  tionndaidh  ri  Dia,  tha  toirt  gealladh 
maitheanais  dha. 

(4)  Ach  is  e  eadar-ghuidhe  Chriosd  an  t-aobhar 
brosnachaidh  chum  urnuigh,  as  mò.  Cha  bhi 
fhios  aig  mòran  de  sluagh  an  Tighearna,  gu 
h-àraidh  'nan  suidhichean  dorch,  ciod  e  gu 
sonraichte  na  geallaidhean  a  thagras  iad,  na  ciod 
an  còir  annta,  n'an  comh-roinn  dhiubh.  Is  teirc 
na  Criosduidhean  a  ghleidheas  cuimhne  air  na 
geallaidhean  uile,  ged  tha  iad  aca  'nam  meall  fa 
'n  comhair  an  Leabhar  Dhè.  Ach  ged  dh' 

f  haodas  iad  na  geallaidhean  a  dhi-chuimhneachadh, 
agus  a  bhi  teagmhach  a  thaobh  an  còirichean 
annta,  tha  aon  fhirinn  nach  'eil  nan  comas  a 
dhi-chuimhneachadh  gu  bheil,  "  Fear-tagraidh 
againn  maille  ris  an  Athair,  Iosa  Criosd  am  firean." 
Tha  'n  Criosduidh  a'  deanamh  feum  de  'n  t-Slan- 
uighear,  mar  an  duine  neo-fhoghluimte  a  chuireas 
a  chùis-lagha  an  lamhaibh  fear-lagha.  Tha  mòran 
phaipeirean,  agus  bhillichean  aige,  ach  cha  'n 
urrainn  dha  an  leughadh.  Ach  is  maith  is  aithne 
do  'n  f  hear-lagha  am  paipeir  as  e  bonn-tagraidh  na 
cùise,  agus  air  son  a  bheil  feum  air  a  dheanamh 
dheth.  A  nis  ged  dh'  fhaodas  am  peacach  bochd 
a  bhi  an  dorchadas,  agus  gun  fhios  aige  ciod  an 
gealladh  sonraichte,  n'am  bagradh  tha  labhairt  ris 
aig  an  àm  cuiridh-se  e  fèin  an  làmhaibh  an  Eadar- 
mheadonair  agus  ni  esan  an  leughadh  air  a  shon. 
Fàgaidh  bagradh  summanadh  aig  dorus  a  chogais. 
Theid  e  leis  gu  Fhear-tagraidh  mòr,  agus  fàgaidh 
rse  e  'na  làmhaibhsan  maille  ri  cùram  a  chùis. 
Tha  e  'faicinn  gealladh  'san  fhirinn,  agus  thèid  e 
leis  a  dh'  ionnsuidh  'Eadar-ghuidhear,  agus 
iarraidh  e  air  gu  dùrachdach  a  thagar  air  a  shon. 
Tha  fhios  aige  gu  'n  coisinn  e  anns  gach  cuis 
'san  tagair  e.  Agus  roimh  an  chùis  a  dhol  a  dara 
taobh,  tha  saorsa  inntinn  aige,  'nuair  a  smuain- 

icheas  e  air  na  deagh  làmhan  'san  d'  fhàg  se  e. 
Tha  sinn  a'  leughadh  'san  fhirinn  mu  èifeachd 
urnuighean  dhaoine  maith,  cia  mò  gu  mòr  a  bu 
choir  do  'n  Chriosduidh  a  mhuinighin  a  chur  an 
urnuighean  an  Ti  ghlormhor  a  chuir  èifeachd  's 
na  h-uile  h-urnuigh  dhiubh  sin  o  thoiseach  an 
t-saoghail.  Mar  a  bha  e  'na  Uan  air  a  mharbhadh, 
bha  e  mar  an  ceudna  'na  Aingeal  a'  Chùmhnant 
agus  tha  e  daonnan,  agus  daonnan  bithidh  e,  'na 
sgiath  agus  'na  dhidein  d'  a  shluagh. 

Bithidh  mi  'co-dhuineadh  le  cuid  a  theagasgan 
cleachdail. 

i.  Ma  tha  ar  n-urnuighean  treidhireach  thèid 
iad  thairis  air  peacadh,  n'  as  mò  na  sin,  claoidhidh 
iad  e.  Fàsaidh  an  t-sliabh  mhòr  'na  comhnard 
roimh  Sherubabel,  agus  buailidh  cnuimh  Iacoib 
na  sleibhtean  agus  pronnaidh  si  min  iad.  Fàsaidh 
an  gràinne  mustard  gu  bhi  'na  chraobh.  Agus 
thig  an  sruth  beag  ag  èirigh  aig  dorus  an  teampuil] 
gu  bhi  'na  abhuinn  mhòr.  Dh'  aindeoin  cho 
lag  agus  mi-ghealltanach  agus  a  dh'  fhaodas  an 
t-aobhar  a  bhi  air  tus,  bithidh  e  mu  dheireadh 
buadhach,  agus  fadheòidh  ceannsaichidh  e 
cumhachd  na  h-ifirinn  agus  ana-miann  a'  chridhe. 

2.  Iadsan  a  tha  ag  urnuigh  agus  'gan  cleachdadh 
fèin  'sa  pheacadh  cha  ruig  leas  sùil  a  bhi  aca  ri 

freagradh.  Tha  'n  Salmadair  ag  ràdh,  "  Ma 
bheir  mi  speis  do  euceart  a'  m'  chridhe  cha  'n  eisd 
an  Tighearn  rium."  Cha  'n  'eil  urnuigh  agus 
toileachas  'sa'  pheacadh  co-chordail.  Bha  leanabh 
phàraintean  diadhaidh  air  a  thaladh  le  cloinn  eile 
a  dhol  a  ghoid  meas.  Smuainich  aon  dhiubh — 
gille  papanach — gu  bu  choir  dhaibh  an  toiseach 
urnuigh  an  Tighearn'  a  ràdh.  Bha  'n  leanabh 
eile  air  a  bhualadh  cho  mòr  'na  inntinn  le  aonadh 
cho  mi-choltach  ri  mearl  agus  urnuigh  agus  nach 
do  ghoid  e  riamh  an  deidh  sin.  Chunnaic  cogais 
an  leanaibh  mi-chordadh  ro  shoilleir  eadar  urnuigh 
agus  slaightearachd  arm  an  aon  phearsa. 
Feumaidh  luchd-aidichidh  cùl  a  chur  ris  an  dala 
h-aon  n'an  aon  eile,  oir  cha  chinnich  iad  le  cheile. 
3.  Ma  bha  sinn  ag  urnuigh  agus  nach  d'  fhuair 
sinn  freagradh  rannsaichimid  sinn  fein  chum  an 
t-aobhar  fhaotainn.  Ma  tha  teagamh  againn  'nar 
treidhireas,  ni  sin  fein  a'  chùis  a  mhineachadh. 
Ach  ma  tha  sinn  ceart  'nar  deiligean  ris  an 
Tighearn'  agus  gu  bheil  freagradh  air  a  chumail 
air  ais,  faodaidh  gu  bheil  truailleachd  dhiomhair 
'na  luidh  sios  'sa'  chridhe  nach  deach  a  leigeadh 
ris  duinn,  air  neo  faodaidh  e  bhi  nach  'eil  sinn 
iriosal  gu  lèoir  fhathast  na  uimichte  air  son 
freagraidh.  Faodaidh  peacadh,  'nuair  tha  chùis 

'sa'   chùirt,    bacadh   a   chur    air    freagradh,    agus 
sinn  a  chumail  an  dorchadas. 

4.  Ma  tha  sinn  mothachail  air  toradh  na  h- 
urnuigh,  bu  chòir  dhuinn  Dia  a  ghràdhachadh 
agus  buidheachas  a  thoirt  dha  air  son  so  (Salm 
cxvi.  1).  Tha  'n  tròcair  as  lugha  'na  aobhar 
taingeileachd,  oir  cha  'n  airidh  sinn  air  an  tròcair 
as  lugha.  Cia  mò  gu  mòr  is  aobhar  tangeileachd 
freagradh  a  thaobh  beannachdan  spioradail.  Is 
mòr  an  t-aobhar  buidhichis  do  Dhia  tha  ann  a 
bhi  faotainn  buaidh  air  ana-miann,  agus  air 
cumhachd  peacaidh,  agus  mi-chreideamh  a  bhi 
air  a  sgrios.  Tha  f  hios  againn  gu  bheil  a  leithid 
sin  a  bhuaidh  air  fhaotainn  troimh  urnuigh.  'Se 
'n  cath,  cath  an  Tighearna,  coisnidh  creideamh  a' 
bhuaidh,  agus  bithidh  a'  bhuaidh  air  a  faotainn  le 
urnuigh,  dhìan,  dhùrachdach,  agus  threidhireach. 
Uo  'n  Tighearn  gu'  n  robh  a'  ghloir. 

5.  Bu  choir  toradh  urnuigh  ar  brosnachadh  gu 
liosdachd,  oir  is  earlas  e  air  tuilleadh  toraidh. 
Tha  sinn  a'  leughadh  'san  fhirinn  mu  earlais 
an  Spioraid,  agus  earlais  na  h-oighreachd.  Is 
earlas  air  tuilleadh  am  beagan  gràis,  agus  dearbhadh 
gu'n  sealbhaich  sinn  an  oighreachd  air  ullachadh 
air  son  nan  naomh.  Is  cuid  de'n  duais  an  t-airgiod 
earlas  am  bargan  sam  bith,  agus  tha  'n  lagh  a  cur 

neach  fo  fhiachaibh  an  t-iomlan  a  phaigheadh. 
'Se  gràs  'san  Chriosduidh  earlas  na  glòire,  agus 
bbuineadh  dhuinn  Dia  a  ghlòireachadh  air  son 
"là  nan  nithean  beaga." 

6.  Is  gnothuich  eagalach  so  do  'n  mhuinntir 
nach  'eil  ri  urnuigh.  Tha  e  fior,  gu  'm  bidh  na 
cealgairean  agus  an  luchd-aidich  fhormail,  nach 
dean  aithreachas,  truagh,  ach  tha  e  ro-chinnteach, 
gu  'm  bidh  na  creutairean  gun  urnuigh  agus  gun 
chreidimh,  air  an  toirt  a  seachad  do  dhòruinn  'san 
ath  shaoghal.  Ged  bhitheadh  beatha  mhuinntir 
saor  o  eucoir  ghràineil,  is  leòir  sin  chum  an 
diteadh.  Tha  e  air  a  dheanamh  dearbhta  dhuinn 
's  an  fhirinn  gu  'n  dean  cin-diadhachd  cho  maith 
ri  cleachdadh  a'  pheacaidh  an  t-anam  a  sgrios. 
Taisbeinidh  an  diadhachd  i  fein  'san  urnuigh,  agus 
gheibh  i  a  fois  deireannach  agus  siorruidh  ann 
an  Iosa  Criosd. — Amen. 

'S  e  Dia  as  tearmunn  duinn  gu  beachd, 

Ar  spionnadh  e  's  ar  treis: 
An  aimsir  carraid  agus  teinn, 

Ar  cobhair  e  ro  dheas. 
Mar  sin  ged  ghluaist'  an  talamh  tròm, 

Cha  'n  aobhar  eagail  duinn: 
Ged  thilgeadh  fòs  na  slèibhte  mòr' 

Am  builsgein  fairg'is  tuinn.— S.  xlvi.  1-2. 

Fa  chùis  an  uamhais  anns  an  oidhch' 

Cha  bhi  ort  geilt  no  sgàth ; 
No  fòs  fa  chuis  na  saighde  bhios 

A'  ruith  air  feadh  an  là: 
Cha  bhi  maoin  eagail  ort  roimh  'n  phlàigh 

Tha  triall  an  dorchadas : 
No  fòs  fa  chùis  an  uilc  a  bhios 

Mu  mheadhon  là  ri  sgrios. — S.  xci.  5-6. 

Is  treise  Dia  ta  chòmhnuidh  shuas 
Na  fuaim  nan  uisge  garbh'; 

Is  treise  Dia  na  sumainnean, 

Is  tonna  cuain  gu  dearbh.— S.  xcll.  4. 


"'M  UAIR  a  rinn  a'  Roinn-Eorp'  bagairt  a' 
A^i  dheanamh  air  na  h-eileanan  so,  bhitheadh 
e  'na  mhasladh  air  treubhantas  mic  fhoghainteach 
Bhreatuinn  mur  a  d'  èirich  iad  mar  aon  duine  a'  dhìon  an 
dùthaich  mhàthaireil.  .  .  . 

Oir  tha  araon  ar  Righ  agus  ar  tir  ro-airidh  air 
cathachadh  as  an  leth,  agus  cha  b'e  ach  an  dubh- 
ghealtair  nach  doirteadh  fhuil  gu  toileach  air  an 
sgàth.  .  .  . 

'N  uair  tha  eud  an  t-saighdeir  'na  theine  le  gràdh 
tir'  is  teach',  cha'n'eil  criochan  aig  dànachd  a  spioraid, 
agus  cha'n'eil  beart  arma  ris  nach  sin  e  làmh.  .  .  . 

Is  fìor  rogha  òigridh  ar  duthcha  saor-shaighdeirean 
ar  Righ,  agus  cha'n'eil  an  coimeas  an  arm  tir  air  bith. 
Bu  choir  "  Tir  nam  beann  's  nan  gleann,"  bhi  na  *'  Tir 
nan  gaisgeach."  .  .  . 

'S  ann  le  bhi  gu  cinnteach  air  taobh  Chriosd 
bhithear  neo-sgàthach  anns  a'  chath.  Bitheadh  a 
Cheannard  'na  chridhe  agus  cha  bhi  crith  ann  an 
gàirdean  an  t-saighdeir.  Na  bitheadh  crùbadh  bho'n 
chòmhrag,  oir  tha  beatha  a'  Chriosduidh  teàruinnt  agus 
tha  'bhuaidh  cinnteach.  Roimh  dha  dhol  's  a*  chath  tha 
bheatha  ann  an  gleidheadh  Dhè.  Iadsan  bheir  buaidh 
troimh  an  Uan  bithidh  orra  crùn  na  glòire,  agus 
bithidh  slainte  naomhachd  fhoirfe  aca.  Dhealaich  iad 
ri  'n  dòghruinn  anns  a'  bhuaidh,  agus  bithidh  sonas 
bith-bhuan  'nan  cridheachan  agus  aoibhneas  siorruidh 
air  an  cinn  'n  uair  a  shiubhlas  iad  a  stigh  gu  fois  agus 
àrd-shonas  agus  glòir  tigh  an  Athar." 

Dr  Ceanaideach 

bha'n  Inbhir  pheofharan. 


